Ўзбекистон Олий Мажлиси Сенати ва Россия Федерал Мажлиси Федерация (...)\nМамлакатимиз парламент делегациясининг Санкт-Петербург шаҳрида бўлиб ўтаётган МДҲ Парламентлараро ассамблеясининг навбатдаги ялпи мажлисида\nиштироки доирасида Ўзбекистон Олий Мажлиси Сенати Раиси Танзила Норбоеванинг Россия Федерал Мажлиси Федерация Кенгаши Раиси Валентина Матвиенко билан учрашуви бўлиб ўтди, деб хабар бермоқда “Дунё” АА мухбири.\nПарламент юқори палатаси маълумотига кўра, Валентина Матвиенко Ўзбекистонда Президент Шавкат Мирзиёев раҳбарлигида амалга оширилаётган ислоҳотлар, шунингдек, жорий йилнинг 24 октябрь куни бўлиб ўтган Президент сайлови натижаларини юқори баҳолади.\n— Икки мамлакат ўртасидаги муносабатлар ўзаро ишончга эга бўлиб, улар Россия–Ўзбекистон ҳамкорлиги кун тартибини белгилаб беради. Шунингдек, давлатларимиз раҳбарларининг саъй-ҳаракатлари туфайли мамлакатларимиз ўртасидаги алоқалар мисли кўрилмаган даражага кўтарилди, — деди В.Матвиенко. — Ҳамкорлигимиз иқтисодий, гуманитар ва бошқа соҳаларда муваффақиятли ривожланмоқда. Ўзбекистон Президенти парламент ҳамкорлигини ривожлантиришга катта эътибор қаратмоқда.\nУчрашувда Ўзбекистон-Россия ҳамкорлигини мустаҳкамлаш масалалари муҳокама қилинди. Таъкидланганидек, давлатимиз раҳбари Шавкат Мирзиёевнинг қайта сайланганидан сўнг Россияга амалга оширган ташрифи ўзаро муносабатларнинг ўзига хос хусусиятини яна бир бор тасдиқлайди.\n— Ташриф чоғида давлат раҳбарлари Ўзбекистон-Россия парламентлараро ҳамкорлигини янада ривожлантириш муҳимлигига алоҳида эътибор қаратди. Мамлакатларимиз раҳбарларининг юксак баҳоси барча соҳаларда ҳамкорликни ривожлантириш учун барчамизга янада катта масъулият юклайди, — дея таъкидлади Ўзбекистон Сенати Раиси Танзила Норбоева. — Эришилган келишувларни сифатли ва ўз вақтида амалга ошириш устувор вазифа ҳисобланади.


Ишончли, хавфсиз уй-жойларни бошланғич тўловсиз ва фоизсиз муддатли тўлов асосида харид қилишингиз мумкин - Daryo\n09:00, 17.02.2020 40150\nИшончли, хавфсиз уй-жойларни бошланғич тўловсиз ва фоизсиз муддатли тўлов асосида харид қилишингиз мумкин\nЮқори сифатга эга бўлган замонавий уй харид қилишни истайсизми?\nПулини эса фоизсиз белгиланган муддатда бўлиб тўлашга нима дейсиз?\nУнда Modern Stroy компанияси томонидан қурилган замонавий ва бетакрор дизайнига эга бўлган «Уста Ширин» турар жой мажмуаси харидорлари учун «Учта ноль» акцияси доирасида бошланғич тўловсиз хонадон сотиб олиш таклиф этади!\nУшбу акция доираси сиз муддатли тўлов асосида фоизсиз тўловларни амалга ошириш ва совға сифатида Modern Stroy компанияси ўзининг мижозларига тақдим қиладиган Тошкент шаҳрида доимий рўйхатдан ўтиш учун амалга ошириладиган давлат божининг тўловини ҳам қўлга киритишингиз мумкин.\nБундан ташқари, минимал ҳужжатлар талаб қилинади: шартномани тузиш учун фақат сизнинг шахсингизни тасдиқловчи ҳужжат – паспорт керак бўлади.\nБугунги кунда «Уста Ширин» турар жой мажмуасининг қурилиш ишлари жадал олиб борилмоқда. Қурилиш жараёнида замонавий ва янги технологиялар ҳамда сифатли материаллардан фойдаланилмоқда.\n«Уста Ширин» – бу барча халқаро стандартларга жавоб берадиган, сиз ва оилангиз учун ҳашаматли яшаш шароитларини таъминлайдиган турар жой мажмуасидир.\n«Уста Ширин» турар жой мажмуасида 200 га яқин хонадонларни ўз ичига олади. Мижозлар учун эса кенг танлов мавжуд. Имкониятларингиз, дидингиз ва афзалликларингизга қараб 80 дан 200 метр квадратгача бўлган 2, 3 ва 4 хонали хонадонларни сотиб олишингиз мумкин.\nБутун турар жой мажмуаси ҳамда хонадонларнинг асосий хусусияти бу катта ва кенг балкон террасалардир. Яъни сиз қанча квадрат метрли майдонга эга хонадон олишингиздан қатъий назар, сизда тўлиқ балконли терраса бўлади ва бу ерда бўш вақтингизни ўтказишингиз, меҳмонлар билан учрашишингиз, шам ёруғида романтик кечки овқатни ташкил қилишингиз мумкин.\nБино қурилиши шундай тузилганки, кун давомида турар жойнинг ҳар икки томонидан ҳам қуёш нури тушади. Бунга қўшимча равишда қурилиш учун яхши танланган жойлар туфайли сиз тоза ҳаводан баҳраманд бўласиз. Бу ерда сиз шаҳар шовқинидан холи бўлган ҳолда сокин яшаш имконига эгасиз.\nАҳоли соғлиғига ғамхўрлик қилиб, биз уларни соғлом турмуш тарзига мос келадиган шароитлар билан таъминлашга ҳаракат қилдик. Қўшимчасига бизнинг ҳудудимизда сунъий ҳовузлар, кўкаламзорлаштирилган парклар, фитнесс маркази, бассейн ва ўйин майдончалари ҳам мавжуд.\nБунда ташқари турар жой мажмуанинг 1-2 қавати ҳамда ертўла майдони маиший хизмат кўрсатиш учун мўлжалланган. Хоналар ўлчамлари 72 метр квадратдан 2000 метр квадратгача бўлиб, панорама дераза ойналар ва баланд шифтларга эга.\nЕр ости автотураргоҳи ва ноёб фасадга эга «Уста Ширин» турар жой мажмуаси бизнесингизни ривожлантириш учун ажойиб имкониятдир.\nШошилинг! Ўзингиз ва яқинларингиз учун энг қулай шароитларни тақдим этиш имкониятидан фойдаланинг!\n10:56, 30.05.2020 453043\n20:55, 14.06.2020 177632\n19:13, 04.06.2020 320038\n01:12, 10.08.2020 21\n01:03, 10.08.2020 681\n00:52, 10.08.2020 1502\n00:44, 10.08.2020 2242\n22:52, 07.08.2020 128950\n22:32, 08.08.2020 115616


Европанинг энг ривожланган давлатлари, жумладан, Германия, Осиёда эса Япония атом электр станциялари ўрнига қайта тикланадиган муқобил энергетикага ўтиш қатъиятини намойиш этаётган бир пайтда Ўзбекистон АЭС қуриш ҳаракатига тушиб қолган.\nМамлакатимиз Туркия, Беларусь, Эрон, Миср, Ҳиндистон, Бангладеш, Хитой каби АЭС қуриш йўлини танлаган кўринади.\nЯқинда Қандим газни қайта ишлаш мажмуасининг очилиш маросимида ҳам шу мавзуда гапирган президент Шавкат Мирзиёев Россия билан бу ҳақдаги келишув ҳатто жорий йилнинг ўзидаёқ имзоланиши мумкинлигига ишора қилди.\nГарчи бу лойиҳа қиймати маълум қилинмаган бўлса-да, айрим манбалар унинг нархи 10 миллиард доллардан ошиқ бўлишини тахминлаяпти.\nАйтиш керакки, Ўзбекистоннинг ўз АЭСига эга бўлиш мақсади ҳақида 2014 йилда, ҳали Ислом Каримов қудратда эканида хабарлар пайдо бўлганди. Аммо бу ният аста-секин йўқликка сингиб кетганди.\nЯнги президент Шавкат Мирзиёев бу лойиҳани амалга ошириш орқали мамлакатнинг электр энергиясига бўлган йил сайин ўсиб бораётган талабини қондириш, шу орқали энергетик мустақилликни мустаҳкамлаш мақсадини кўзлаётгани айтилмоқда.\nТўғри, АЭС баҳона Ўзбекистонга илғор технологиялар кириб келади, минглаб янги иш ўринлари яратилади, саноат ривожланиши тезлашади.\nШу билан бирга, Япониянинг Фукусимасидаги 2011 йилдаги даҳшатли атом ҳалокати бундай лойиҳаларга жиддий ўйлаб, анча эҳтиёткорона муносабатда бўлишга ундайди. Қолаверса, 1986 йилдаги Чернобиль АЭСидаги авария ҳали кўпчиликнинг хотирасидан кўтарилгани йўқ.\nБундай хавфидан ташқари АЭСни қуриш жуда қиммат, унга хизмат кўрсатиш ҳам катта молиявий харажатларни талаб қилади.\nБошқа томондан, ундан олинадиган электр энергиясининг таннархи арзон, АЭС атмосферага зарарли газлар чиқармайди.\nЭлектр энергияси танқислигидан азият чекаётган ўзбекистонликлар орасида АЭС қуриш лойиҳасини қўллаб-қувватлаётган кўплаб топилишига шубҳа йўқ.\nШу билан бирга, АЭС ўрнига қуёш электр станцияси қуриш фойдалироқ ва хавфсизроқ бўлиши ҳақида ўйлайдиганлар ҳам бор.\nМаълумотларга кўра, Ўзбекистонда қуёш энергиясининг потенциали қарийб 51 миллиард тонна нефть эквивалентига тенг.\nТаҳлилчи Азиз Носирнинг биз билан суҳбатда таъкидлашича, қуёш электр станцияси қуриш нархи АЭСникидан анча арзон. Бундан ташқари, унинг қурилиши тезроқ амалга ошади. Хавфсизлик жиҳатдан у АЭСдан кўра тўлиқ устунликка эгалигини эса айтмаса ҳам бўлади.\n“Ўзбекистон битмас-туганмас қуёш энергетикаси манбасидир. Бу имконият турганида АЭС қуришга жуда катта маблағ йўналтирилишини тушунтириш қийин. Бунинг ўрнига биз асосий эътиборни айнан қуёш электр станциялари қуришга қаратишимиз мантиқли бўларди”, дейди таҳлилчи.\nУнинг сўзларига кўра, АЭСга сарфланадиган маблағга қуёш электр станциялари қурилса, АЭСдагидан бир неча баробар кўпроқ электр олиш мумкин.\n“Ўзбекистон қуёш энергетикасидан фойдаланишга ҳам катта эътибор қарата бошлади. Аммо АЭС қуриш лойиҳаси бу йўналишдаги саъй-ҳаракатлар кўламига таъсир этиш эҳтимолини эътибордан соқит қилиб бўлмайди”, деди таҳлилчи Азиз Носир.\nЎзбекистонда кенг урчиган порахўрлик мавзуси рассом Элсевар талқинида. Рассом Элсевар 2016 йил 20 январь Eltuz.com


Сиз ушбу интерактив хизматдан фойдаланишингиз учун электрон рақамли имзога эга бўлишингиз лозим. Агар Сизда электрон рақамли имзо бўлса, унда ушбу ҳаволага ўтинг!\n“РУХСАТНОМА ҲУЖЖАТЛАРИ” АХБОРОТ ТИЗИМИ\nМазкур тизимга Қишлоқ ва сув хўжалиги вазирлиги, Соғликни сақлаш вазирлиги, Табиатни мухофаза қилиш давлат қўмитаси, «Узстандарт» агентлиги, “Ўзбекэкспертиза” АЖ каби вазирлик ва идоралар сертификат ҳамда рухсатномаларга доир маълумотларни киритишлари, сертификатлар ва рухсатномаларга доир маълумотларини қидиришлари ва кўришли, тасдиқланган сертификат ва рухсатномалар маълумотлари бўйича ҳисоботлар олишлари мумкин.\nҲар бир вазирлик ва идоралар ходимлари учун тизимда 2 ҳил турдаги рол ишлаб чиқилган. Булар: Раҳбар ва Ходим.\nХодим ролидаги фойдаланувчи томонидан тизимга сертификат ва рухсатномалар маълумотлари киритилади ва ўзгартирилади.\nРаҳбар ролидаги фойдаланувчи томонидан ходим киритилган сертификат ва рухсатномалар маълумотлари текширилади ва тасдиқланади.\nТизимга киритилган сертификат ва рухсатномалар маълумотлари қуйидаги мақомларда бўлади:\n- Бекор қилинган.\nТизимдан фойдаланиш тартиби\nҲар бир фойдаланувчи ўзига бириктирилган электрон рақамли имзога асосланган USB-калит орқали тизимга киради. Тизимда i-Key1000 ҳамда е-Kalit русумли USB калит ишлатилади.\nТизим фойдаланувчиларини дастлабки рўйхатга олиш ва кейинги ўзгартиришларни амалга ошириш вазирлик ва идоралардан Давлат божхона қўмитаси ва унинг худудий божхона бошқармаларига келиб тушган мурожаатлар асосида тизим администратори томонидан амалга оширилади.\nТизимдан фойдаланиш Internet Explorer (6.0 версиясидан юқори) интернет броузери ёрдамида амалга оширилади. Тизимга кириш учун Internet Explorer дастурининг адрес қаторига http://10.0.9.114:9080/bjeks/ терилиб кирилади.\n“Ўзстандарт” агентлиги ва ундан аккредациядан ўтган ташкилотлар, Ветенария бош бошқармаси ҳамда Ўсимликлар карантини бош инспекция ташкилотларидаги фойдаланувчилар тизимда Интернет тармоғи орқали ишлаш имконияти яратилган.


“Фуқаро муҳофазаси”куни муносабати билан семинар бўлиб ўтди. » Томди тумани хокимлиги - Навоий вилояти\nБош сахифа » Янгиликлар » “Фуқаро муҳофазаси”куни муносабати билан семинар бўлиб ўтди.\n“Фуқаро муҳофазаси”куни муносабати билан семинар бўлиб ўтди.\nТомди тумани мактабгача таълим бўлими тасарруфидаги “Ақтов” ОФЙ да жойлашган 6-сонли “Қарлиғаш” мактабгача таълим муассасасида 2019 йил 30 апрель куни “Фуқаро муҳофазаси”куни муносабати билан семинар бўлиб ўтди.\nЎзбекистон Республикаси Фавқулодда вазиятлар вазирининг биринчи ўринбосари –Штаб бошлиғининг 2019 йил 21январдаги “Ўзбекистон\nРеспубликаси Фавқулодда вазиятлар вазирлигининг аҳоли ва ҳудуддларни табиий ҳамда техноген ҳусусиятли фавқулодда вазиятлардан муҳофаза қилиш бўйича 2019 йил учун асосий тадбирлар режаси” да барча мактабгача таълим муассасаларида 8 апрель кунидан 10 май кунига қадар “Фуқаро муҳофазаси” кунларини ўтказиш ҳамда вилоят мактабгача таълим бошқармасининг 2019 йил 10 апрелдаги 01-08/157-сонли хатида белгиланган топшириқларда кўрсатилган бандлар ижроси бўйича Томди тумани мактабгача таълим бўлими тасарруфидаги “Ақтов” ОФЙ да жойлашган 6-сонли “Қарлиғаш” мактабгача таълим муассасасида жорий йилнинг 30 апрель куни “Фуқаро муҳофазаси” ўтказиш куни муносабати билан “Фавқулодда вазиятлар –болалар нигоҳида” мавзусида семинар бўлиб ўтди.\nСеминарга Туман МТБ мудири Л.Малтаева ва шўъба мудирлари, Мудофаа ишлар бўлимидан Н.Хайитов, ЁХБ ходимлари, ИИБ ходими А.Рашидов ва ТББ тез тиббий ёрдам бўлими мудири С.Есенбаев ва фельдшери Л.Беговалар иштирок этишди.\nСеминарнинг дастурига асосан 6- сонли МТМ мудираси Ж.Н.Букирбаева сўзга чиқиб бугинги “Фуқаро муҳофазаси” ўтказиш кунини семинар кўринишда ўтказилаётганлигини ва “Фуқаро муҳофаза бурчаги” ташкил этилганлигини айтиб ўтди.\nСеминарнинг белгиланган қисмларида “Зилзила содир бўлганда хонани тарк этиш” , “Ёнғин содир бўлганда нима қилиш керак?”, “Ис газ ва овқатдан захарланиш” мавзусидаги машғулотлар катта гуруҳ тарбияланувчилар иштирокида сахнавий кўриншлар ташкил этилиб семинар қизиқарли бўлиб ўтди.\nТуман ЁХБ инспектори Ж.Бозоров “Фавқулодда вазиятлар-ҳақида тушунча” мавзусида сўҳбат ўтказилди.\nМактабгача таълим муассасаси ташқарисида ёнғин содир бўлган вазиятда ЁХБ мутахассилари билан биргаликда тарбияланувчилар иштирокида қутқарув, ёнғин содир бўлганда хонани тарк этиш бўйича машғулотлар ўтказилди. ЁХБ ходимлари тарбияланувчиларга ўт учириш машинаси ва асбоб – ускуналари билан тўлиқ таништириб ўтди. “Фавқулодда вазиятлар –болалар нигоҳида” мавзусида семинар кутаринки кайфиятда ўтказилди.\nМуаллиф tomdiinfo 1-05-2019, 15:39\nАгроиқтисодиёт коллежида семинар бўлиб ўтди.


Ҳисоблагичларни ечиш, қиёслашдан ўтказиш ва ўрнатиш бепул\nДавлат хизматлари агентлиги Фарғона вилояти бошқармасида Вазирлар Маҳкамасининг 2019 йил 20 августдаги “Юридик ва жисмоний шахсларнинг электр энергияси, табиий газ, ичимлик ва иссиқ сувни ҳисобга олиш ускуналарини (ҳисоблагичларни) ечиш, қиёслашдан ўтказиш ва ўрнатиш бўйича давлат хизматлари кўрсатишнинг маъмурий регламентларини тасдиқлаш тўғрисида”ги қарорининг мазмун-моҳиятини ижрочиларга етказиш ҳамда ишларни амалиётда тўғри ташкил этиш бўйича семинар бўлиб ўтди.\nТадбирда Давлат хизматлари агентлиги, Савдо-саноат палатаси ҳамда Мажбурий ижро бюросининг вилоят бошқармалари ходимлари, Фарғона ва Қўқон шаҳар сифат ва синов сертификатлаштириш марказлари, электр, газ ва сув (коммунал) ташкилотларининг туман ва шаҳар бўлинмалари ҳамда давлат хизматлари марказларининг масъул ходимлари, фуқароларнинг ўзини ўзи бошқариш органлари ва оммавий ахборот воситалари вакиллари иштирок этди.\nҲукумат қарорига кўра, юридик ва жисмоний шахсларнинг электр энергияси, табиий газ, ичимлик ҳамда иссиқ сувни ҳисобга олиш ускуналарини ечиш, қиёслашдан ўтказиш ва ўрнатиш бўйича давлат хизматлари кўрсатишнинг маъмурий регламентига мувофиқ, 2019 йилнинг 1 ноябридан бошлаб янги тартиб кучга киради.\n– Аввалги тартиб бўйича истеъмолчи ҳисоблагичларни қиёслашдан ўтказиши зарур бўлса, коммунал соҳадаги корхоналарга бевосита мурожаат қилиши керак бўлар эди, – дейди Давлат хизматлари агентлиги Фарғона вилояти бошқармаси бўлим бошлиғи Фарҳоджон Нугманов. –Эндиликда, жорий йил биринчи ноябридан истеъмолчи тўғридан-тўғри Давлат хизматлари агентлигига сўровнома тарзида мурожаат қилиши ёки Ягона интерактив давлат хизматлари портали орқали электрон тарзда сўровнома юбориши мумкин. Қолган барча жараёнлар ўз маблағлари ҳисобидан таъминотчи корхоналар ва уларнинг мутахассислари томонидан бажарилади, яъни бу ҳисоблагични ечиб олиш, қиёсловдан ўтказиш, агар таъмирталаб бўлса, таъмирлаш ҳамда олиб бориб ўрнатиб бериш жараёнларидан иборат.\nҲисоблагич ускунасини ечиб олиш 5 иш куни, ўрнатиш эса 3 иш куни муддатида бажарилади. Ариза топширувчи жами 14 иш кунида ўз мурожаатига жавоб олади. Хўш, мазкур хизматларни кўрсатганлиги учун истеъмолчи қандай тўловларни амалга оширади?\nМасалан, электр энергияси ҳисоблагичини ечиб олиш, қиёслашдан ўтказиш ва ўрнатиб бериш регламенти бўйича жисмоний шахслар барчасини бепул амалга оширади. Юридик шахслар эса базавий тўловнинг 1,5 баробари миқдорида тўлов қиладилар. Қолган барча жараёнлар таъминотчи корхоналар томонидан бажарилади. Газ, ичимлик ва иссиқ сув бўйича истеъмолчи давлат хизматлари марказига мурожаат қилганда эса энг кам иш ҳақининг 20 фоизи, яъни бугунги кундаги ҳисоб бўйича 44 минг 600 сўм давлат хизматларига тўловни амалга оширади.\nҲисобга олиш ускунасини ечиб олиш, қиёсловдан ўтказиш ва ўрнатиш бўйича бир вақтда мурожаат қилинганда йиғим суммаси фақатгина бир марта ундирилади. Шунингдек, ҳисоблагич ускуналарини ечиш ҳамда ўрнатиб бериш учун ҳеч қандай йиғим ундирилмайди. Қайд этилганидек, ҳисоблагичларни қиёслаш даврийлиги жисмоний шахслар учун 8 йилни, юридик шахслар учун 4 йилни ташкил этади.\nСеминарда иштирокчилар ҳаётий мисоллардан келиб чиққан ҳолда қарор мазмуни юзасидан ўз фикрларини билдирди.


АҚШ разведкаси: Россия янада заифлашади, аммо "бузғунчилик қилиш"да давом этади\n16 май 2022, Тошкент вақти: 16:34\nПрезидент Владимир Путин, Москва ва Бутун рус патриархи Кирилл ҳамда Мудофаа вазири Сергей Шойгу - Санкт Петербург, 20 июль, 2017\nАҚШ разведкаси 8 апрель куни эълон қилган ҳисоботда айтилишича, кейинги 20 йил ичида Россия «бузғунчи куч» бўлиб қолиши, аммо сиёсий, иқтисодий ва ижтимоий ўзгаришлар туфайли мамлакатнинг глобал миқёсда таъсири озайишини кутиш мумкин.\nҲар тўрт йилда бир тайёрланадиган АҚШ Миллий разведка кенгаши ҳисоботида келгуси 20 йил ичида АҚШ миллий хавфсизлиги муҳити шаклланишида муҳим ўрин тутиши мумкин бўлган глобал ўзгаришлар ҳақида кенг маълумот берилган.\n«Глобал тенденциялар – 2040: Янада мунозарали дунё» деб номланган ҳисоботда «Яқин йиллар ва ўн йилликлар ичида жаҳон касалликлардан тортиб, иқлим ўзгаришию, технологик ва молиявий инқирозларгача бўлган тобора шиддатли ва поғонали глобал муаммоларга дуч келади», дейилади.\nАйни дамда минтақавий қудратли давлатлар ва нодавлат кучлар кўпроқ таъсир кўрсата бошлаши мумкин. Натижада «можароларга мойил ва ўзгарувчан геосиёсий муҳит» юзага келиши ва халқаро ҳамкорлик заифлашиши мумкин.\nАҚШ разведкаси: Россия 2020 йилдаги президент сайловига аралашган\nАҚШ разведкаси Россияни Хитой каби «ўсиб бораётган ва ревизионист» куч деб таърифлади. Ҳисобот муаллифларига кўра, Москва анъанавий қадриятларни тиклаш ва ички ишларига бошқа мамлакатлар аралашишига барҳам бериш йўлида ғарб институтлари ва меъёрлари ҳукмронлик қилаётган халқаро тартибни ўзгартиришга уринади.\n«Россиянинг моддий имкониятлари бошқа йирик ўйинчиларга солиштирганда пасайиб боради, аммо бунга қарамасдан, мамлакат кейинги йигирма йилнинг бир қисми давомида ёки бошидан охиригача бузғунчи куч бўлиб қолиши мумкин», дейилади ҳисоботда. «Россиянинг афзалликлари, жумладан, одатий армия, оммавий қирғин қуроллари, энергетика ва минерал ресурслар, кенг география, демография ва чет элда куч ишлатишга ҳозирлик мамлакат собиқ совет ҳудудда ва айрим ҳолатларда ундан ҳам нарида бузғунчи ва воситачи ролини ўйнашда давом этишига имкон беради».\nҲисоботга кўра, Россия ғарбдаги бўлинишларни кучайтириш учун ахборот урушидан фойдаланишда давом этади. Шунингдек, Москва «чет элликлар орасида цинизм келтириб чиқариш, муассасаларга бўлган ишончни пасайтириш, фитна назарияларини тарғиб қилиш ва жамиятларни бўлиш» йўлида чора кўришда давом этади.\nАйни пайтда, Россия Африка, Яқин Шарқ ва бошқа ҳудудлардаги мамлакатлар билан алоқаларини кенгайтириши мумкин. Москва, шунингдек, глобал исишнинг Арктикага таъсиридан фойдаланиб, ушбу улкан ҳудудда ўз иқтисодий ва ҳарбий таъсирини оширишга уринади.\nАҚШ разведкаси таҳлилчиларининг фикрича, Россия баъзи сиёсий ва ҳарбий афзалликларига қарамай, мураккаб сармоя муҳити, ўсишдан тўхтаётган ишчи кучи, нархи ўзгариб турадиган молларга бўлган қарамлик ҳамда кейинги 20 йил ичида глобал ялпи ички маҳсулотнинг (ЯИМ) атиги 2 фоизини ташкил этадиган кичик иқтисоди туфайли «глобал миқёсда ўз таъсирини тарқатиш ва сақлаб қолишига қийналади».\nИчки сиёсат жабҳасида Россияда кейинги 20 йил президент Владимир Путин президентликни бўшатишига боғлиқ бўлади. Путин 2024 йилда, яъни амалдаги ваколат муддати охирида ёки ундан ҳам кейинроқ ҳокимиятдан кетиши мумкин. Путин ҳокимиятдан кетиши ортидан «Россиянинг геосиёсий мавқеи янада тезроқ нураши мумкин, айниқса ички беқарорлик юзага келса», дейилади ҳисоботда.\nХитой ва Россия АҚШ ва бошқа ғарб демократияларини ўзига рақиб деб кўрса-да, АҚШ разведкаси фикрига кўра, Москва ва Пекин бир-бири ва бошқа мамлакатлар билан «расмий иттифоқлар тузишдан» қочади.\nБундай ёндашув икки мамлакатга «ўзаро хавфсизлик чалкашликларига йўл қўймаган ҳолда таъсир ўтказиш ва танлаб-танлаб иқтисодий ва ҳарбий босим ўтказиш» имконини беради.\nХитой раҳбари Си Цзиньпин ва Путин ҳокимиятда қолар экан, Пекин ва Москва бир-бирини қўллашда давом этишини кутиш мумкин.\n"Бункердаги бобо": Кремль Байденни қария, Путинни эса кучли раҳбар сифатида кўрсатишга уринмоқда\nРоссия ва Хитой Ғарб санкцияларига қарши ўзаро бирдамлигини намойиш қилмоқда


ШАМОЛ ЭЛEКТР СТАНЦИЯСИНИ ҚУРИШ БЎЙИЧА БИРИНЧИ ТЕНДЕРДА ИШТИРОК ЭТИШ УЧУН 70 ТА ИНВЕСТОР АРИЗА БЕРДИ\n30 та мамлакатдан 70 компания ва консорциумлар Ўзбекистонда қуввати 100 МВт га тенг бўлган биринчи шамол электр станцияси (ШЭС) қурилишида иштирок этиш учун ариза берди. Аризалар шу йилнинг 13 майигача қабул қилинди.\nМустақил электр энергия ишлаб чиқарувчилар Ўзбекистон Республикаси Энергетика вазирлиги, Инвестициялар ва ташқи савдо вазирлиги ва Молия вазирлиги қошидаги давлат-хусусий шерикчиликни ривожлантириш агентлиги томонидан лойиҳада иштирок этишга таклиф қилинди.\nУшбу шамол электр станцияларини ва тегишли инфратузилмани қуриш учун майдонча Қорақалпоғистон Республикаси Қораўзак туманидан танланган.\nАйтиш керакки, ушбу лойиҳа Ўзбекистон Республикаси Ҳукумати томонидан амалга оширилаётган қайта тикланувчи электр манбаларини ишга тушириш бўйича кенг кўламли стратегиянинг бир қисмидир. Умуман олганда, яқин 10 йилда мамлакатда электр энергияга ўсиб бораётган талабни қондириш мақсадида иқтисодий самарали ва экологик соф шамол электрстанциялари қаторини кенгайтириш кўзда тутилган.\nТўрақўрғон ИЭСда юзага келган носозлик бартараф этилди. Станция тўлиқ қувватда ишламоқда.\nТўрақўрғон ИЭСда юзага келган носозлик бўйича расмий муносабат\nwww.minenergy.uz га ҳавола кўрсатилиши шарт © Барча ҳуқуқлар ҳимояланган 2019 - 2020 ЭЛЕКТР ЭНЕРГИЯСИ ВА ГАЗ ТАЪМИНОТИ БИЛАН БОҒЛИҚ САВОЛЛАР ЮЗАСИДАН МУРОЖААТ МАНЗИЛЛАРИ РЎЙХАТИ


Яхшилик қилиш осон\nТошкент +32 °C\n30 Мая 2020 Ижтимоий масофа сақланади\n25 Дек 2018 10028\nМазкур хайрия лойиҳаси «Газпромбанк» акциядорлик жамияти, «Ўзбекнефтегаз» акциядорлик жамияти томонидан, «Тараққиет стратегияси» маркази ва бошқа ҳамкорлар кўмагида амалга оширилди.\nМазкур интернат уйининг очилиши маросимида сўзга чиққан Қашқадарё вилояти ҳокими Зафар Рўзиев шуни таъкидладики, ҳудуддаги ижтимоий соҳа муассасалари мамлакат раҳбарияти ва шахсан Ўзбекистон Президентининг доимий ғамхўрлиги ва эътибори туфайли мутлақо янги, муносиб шарт-шароитларга эга бўлмоқда. Шунингдек, ҳоким интернат уйнинг янги қиёфага эга бўлиши учун маблағ киритишдан ташқари, астойдил қайғурган ҳомийларга ўз миннатдорлигини билдирди. «Бемор болаларга бундай ғамхўрлик кўрсатиш ва уларга эътибор қаратиш - улкан ва хайрли иш», - деди ҳоким.\nБинолар комплекси қурилишида ташкилотчилар томонидан жониворларни сақлаш учун жойлар ҳам кўзда тутилган. Айни чоғда пони отлари Қарши иқлимига мослашиш жараёнидан ўтмоқда.\nИнтернат уйнинг директори таъкидлаганидек, янги бино 300 нафар болага мўлжалланган ва ҳозирги пайтда у ерда 286 нафар бола истиқомат қилади. «Икки йил аввал барча муаммоларимиз кескинлашиб кетди, болаларнинг турмуши, ходимларнинг фаолияти учун нормал шарт-шароитлар йўқ эди, канализация ва иссиқлик таъминотида камчиликлар мавжуд эди, - деб эслайди Рўзиқул Хўжаев. Аммо бугунги кунда бу ерда янги шамоллатиш тизими, кондиционерлар ўрнатилган, иссиқ пол ётқизилган, замонавий жиҳозларга эга янги ошхона қурилган. Буларнинг барчаси болаларга тиббий-ижтимоий ёрдам кўрсатиш билан бирга, муносиб шароитларда ишлаш имконини беради. Биз мамлакатимиз Президентидан ушбу янги йил туҳфаси учун беҳад миннатдормиз».\nМажмуанинг тантанали очилиши маросимида ҳомийлик ташкилотлари вакиллари, шунингдек, Омбудсман Улуғбек Муҳаммадиев сўзга чиқди.\n«Ўзбекистонда Омбудсман институти фаолиятининг йўналишларидан бири – Қаршидаги ногирон болалар учун мўлжалланган интернат уйи ҳолатини мониторинг қилишни ташкил этади. Бу ерда яратилган шарт-шароитлар мамлакатимизда амалга оширилаётган ислоҳотларнинг самарадорлигини кўрсатмоқда. Барча ислоҳотларнинг мазмуни ва асосини инсон ҳуқуқлари ва, шу жумладан, болалар ҳуқуқлари ташкил этади. Ушбу интернат уйда яратилган шарт-шароитлар бошқа вилоятлар учун намуна бўлиб хизмат қилиши керак. Бундан ташқари, бу давлат тузилмалари ва ижтимоий масъул бизнеснинг самарали ҳамкорлигига яққол мисол бўла олади. Бундай ҳамкорлик – болаларимиз манфаатларига йўналтирилган!», - деб таъкидлали Улуғбек Муҳаммадиев.\n«Тараққиет стратегияси» марказининг директори Акмал Бурхонов ҳам ушбу ижобий тажрибани оммалаштириш мақсадга мувофиқ ва ниҳоятда долзарб эканлигига ишончи комиллигини билдирди. Унинг таъкидлашича, марказ мутахассислари мунтазам равишда Ўзбекистонда Ҳаракатлар стратегияси доирасида, шу жумладан, ижтимоий соҳада ислоҳотлар амалга оширилишини мониторинг қилиб боради. Бундай ишлар натижасида ҳукуматга муайян таклифлар киритилган.\n«Шуниси қувонарлики, мамлакат раҳбарияти ва қатор вилоятлар ҳокимлари томонидан уларда имконияти чекланган шахслар истиқомат қиладиган ва даволанадиган ихтисослаштирилган муассасаларнинг моддий-техник базасини яхшилашга алоҳида эътибор қаратилмоқда. Ва бугунги кунда биз ушбу ишларнинг самарасига гувоҳ бўлиб турибмиз. Қарши шаҳридаги ушбу интернат уй мутлақо янги қиёфага эга бўлди. Бу ерда кенг кўламли ишлар амалга оширилган, натижалари тўлиқ халқаро стандартларга жавоб беради. Болаларнинг нормал турмуш кечириши учун барча шарт-шароитлар яратилган, шу жумладан, замонавий жиҳозлар етказиб берилган ва фойдаланилмоқда. Умид қиламизки, бу иш тобора кенгайиб боради, мамлакатимиздаги бундай муассасаларга эътиборни кучайтириш лозим. Мазкур лойиҳа бошқа муассасалар, идоралар, бизнес жамиятлари ва фуқароларимиз учун ўрнак бўлади, яъни сайъ-ҳаракатларни бирлаштириш орқали шундай натижаларга эришиш мумкинлигини исботлайди», - деди А. Бурхонов.\n30 Апр 2020 4830\n1 Мая 2020 3402\n1 Мая 2020 3303\n3 Мая 2020 3038\n2 Мая 2020 2796\n4 Мая 2020 2656\n6 Мая 2020 2538\n4 Мая 2020 2429\n1 Мая 2020 2371\n12 Мая 2020 2342\n1 Мая 2020 2086\n13 Мая 2020 1970\n5 Мая 2020 1833\n6 Мая 2020 1769\n6 Мая 2020 1641\n14 Мая 2020 1354\n16 Мая 2020 1268\n15 Мая 2020 1261\n1 Мая 2020 1219\n5 Мая 2020 1174


Google Chrome учун энг фойдали кенгайтмалар » Ўзбекистон янгиликлари – Zamin.uz\nGoogle Chrome учун энг фойдали кенгайтмалар\n28 март 2017, 18:51\nБугунги кунда энг оммабоп браузерлардан бири — Google Chrome сайтлар ва интернет-саҳифаларнинг қўшимча имкониятларидан фойдаланиш имконини берувчи махсус кенгайтмаларни таклиф қилади. Кенгайтмалар дўконига кириш учун (уларнинг катта қисми бепул) Созламалар→Кенгайтмалар→Яна кенгайтмалар (саҳифа пастида)га ўтишингиз кифоя.\nУшбу кенгайтма саҳифани пастга ўтказаётган вақтингизда, қўйилиб турган видеодан иборат ойначани ҳосил қилади. Ойначанинг ўзингизга қулай ўлчамини ва жойлашувини танлашингиз мумкин.\nУ сизга Google’да тезроқ ва самаралироқ қидириш имконини беради. Шу билан бирга, у нафақат қидирув тизимининг аллақачон мавжуд имкониятларини самаралироқ қўллашда ёрдам беради, балки ўзининг бир қатор ноёб функцияларини ҳам қўшади.\nУшбу кенгайтма Chrome’нинг кўп трафик ва кўп қувват сарф қилиш муаммосини ҳал этишда кўмаклашади. У браузердаги фойдаланилмаётган илова (вкладка)ларни «ухлатиб қўяди», шу тариқа, аккумулятор қуввати ва тезкор хотирани тежайди.\nБраузерга тунги режимни қўшадиган кенгайтма. У кечки пайт, кўзлар ёруғликка янада таъсирлироқ бўлиб қолган вақтда ўқишни қулай қилиш учун керак. Кенгайтма тунги режимни ёқадиган ва ўчирадиган битта тугмадан иборат.\nБаъзи веб-саҳифалар жуда катта ҳажмли бўлганидан, унинг энг пастига тушиш учун сичқонча ғилдиракчасини бир неча ўн марта айлантиришга тўғри келади. Minimap бундай саҳифанинг тахминий харитасини кичрайтирилган тасвир сифатида кўриш имконини беради. Шу тариқа, саҳифанинг қайси қисмида эканлигингизни баҳолайсиз, зарур бўлса бир марта сичқончани босиш орқали, керакли жойга ўтасиз.\nЯнгиликлар » Технология » Google Chrome учун энг фойдали кенгайтмалар\n12:07 Microsoft Edge браузери хавфсизлик синовида Chrome ва Firefox’ни ортда қолдирди\n10:30 Chrome браузерининг Android иловасида қидириш сатрини пастга кўчириш мумкин бўлади\n09:29 Google Chrome мобил версияси фойдаланувчилари сони 1 миллиарддан ошди


Ҳунармандлик ҳам қадриятларимиздан бири-ку! Унда нега? | KITAB.UZ\nҲунармандлик ҳам қадриятларимиздан бири-ку! Унда нега?\nШу постни қуяйми қуймайми деб куп мулохаза қилдим. Аммо қуймасам булмаскан. Хуллас туманимизда 2-3 йил ичида куп яхши узгаришлар булди албатта буниям тан олиш керак. Шу гапларни айтиб замонамиздан айланай деб тургандим. 80 га кирган бувим гапимни чурт кесдилар.\n-Бобонг рахматли хунарманд эдилар 40 йил шу туманда темирчилик қилди, шогирдлар етказди фарзанд набираларни устириб улғайтирди. 40 йил хеч ким бобонгни ишини орқага сурмади. Рахматли вафот этгач устахонаси мени номимга қолди. Биласан тоғаларинг шу устахонада ишлаб оила боқади. Лекин Бозорни қайта қурамиз замонавий қиламиз деб, сен айтган шу 2-3 йил ичида устахонадан хам ердан хам айрилдик. Рузғор хам бир нави буп қолди. Хокиминггаям судянгаям бордик хеч гап йуқ мана ишонмасанг деб. Суд қарорини бердилар.\nСуд қарорида тумандаги хунармандларга ер ажратиш ва даъвони қаноатлантириш Китоб туман хокимлигига юклатилган суратларда куриб оларсиз.\nУйлайманки бу буйича туман мутасаддилари албатта чора куради. Лекин вақт утаверади, қорин эса очади. Уч йилдан буён қийин ахволда қолган хунармандларни хам сабри тугаётгандир. Ахир хунармандчилик хам қадрятларимизданку.\nОМОН БУЛГИН КИТОБИМ…\nГолиб Бердиев — Kitob tumani hokimligi учун


Ғазабланишдан эҳтиёт бўлинг - Баҳоуддин Нақшбанд ёдгорлик мажмуаси маркази\nҒазабланишдан эҳтиёт бўлинг\n09 июн 2015 й.\n1483 марта ўқилди.\nҒазабланишдан эхтиёт бўлинг!\nҒазаб қалб конининг интиқом\nталабида ғалаён қилишидир.\nБугунги кунда жамиятимизда кенг тарқалган иллатлардан бири ғазабдир. Ғазабланиш, аччиқланиш маьносидаги ҳолатлар кишилар ўртасида кўпгина ёмонликларга, душманликларга сабаб бўлаётганлигини гувоҳи бўлиб турибмиз. Бунинг оқибатида салбий ҳолатлар, можаро ва жанжаллар, оилавий низолар ҳатто турмуш бузилиб, ўртада норасида гўдаклар тирик етим бўлиши каби фалокатлар содир бўлмоқда.\nЭрталаб ишга шошилаётган оила бошлиғи йўлда бир оз ушланиб қолди ва ишга кечикиб келди. Бунинг оқибатада хўжайинидан яхшигина дакки, аччиқ сўзлар эшитиб кайфияти бузилди. Кун давомида қўли ишга хам бормади. Кечқурун тушкун холатда уйига қайтгач, аёлининг рўзғор камчиликларини бир-бир санай бошлади. Шунда, эрталабдан қаҳрини, ғазабини кимга тўкишини билмай турган эр, аёлини хақорат қила бошлади. Бу ёмон муомаладан карахт бўлган аёл ўз аламини болаларидан ола бошлади. Ниманидир баҳона килиб, уларни аямай савалади. Натижада ширин бир оилада файз, ҳаловат йуқолди. Бундай ходисаларни деярли ҳар куни эшитиб, гувоҳи бўлиб турибмиз. Гуёки хамма ғазабда, ҳамма ёкда ғазаб. Бу разолатдан, ахлоқий бузуқликдан қутулиш, нажот бормикан?\nБу иллатдан биз мусулмонларни фақатгина Расулуллоҳ соллоллоҳу алайҳи васалламнинг тавсияларига қулок солиб, амал қилишгина қуткара олади. Абу Ҳурайра розияллоҳу анҳудан ривоят қилинади: “Бир киши Пайғамбаримиз соллоллоҳу алайҳи васалламга менга васият килинг деди. Ғазаб қилма – дедилар. Ҳалиги одам яна, менга васият қилинг, насиҳат қилинг – деди. Ғазаб қилма – дедилар. У саҳобий ўз сўзини бир неча бор такрорлади, Пайгамбаримиз соллоллоҳу алайҳи васаллам эса ғазаб қилма деб жавоб беравердилар. Абдуллох ибн Умар розияллоҳу анҳумо Расулуллох соллоллоҳу алайҳи васалламдан “Эй Аллохнинг Расули мени Аллоҳ азза ва жалланинг ғазабидан нима узоқлаштиради?”-деб сўради. Ғазаб қилма дедилар.\nПайгамбаримиз соллоллоҳу алайҳи васаллам бир куни ўз сафдошлари билан суҳбат қуриб ўтирган эдилар. Суҳбатда қатнашаётганлардан бири Абу Бакр Сиддиқ розияллоҳу анҳуга озор берди. Ҳазрати Абу Бакр эьтибор бермасдан жим ўтирар эдилар. Ҳалиги одам у кишига иккинчи марта озор берди, укиши яна жим ўтиравердилар. Учинчи марта қаттикқ озор берганида, Абу Бакр Сиддиқрозияллоҳу анҳунинг ғазаблари чикди-да унга жавоб қайтардилар. Шунда Расулуллох соллоллоҳу алайҳи васаллам бирдан ўринларидан туриб жўнаб қолдилар. Ҳазрати Абу Бакр ортларидан бориб: ”Мендан хафа бўлдингизми, эй Аллоҳнинг расули?” – деб сўраганларида. У зот: “Сен жим ўтирган вақтингда, сени хафа қилган одамнинг ёмон муомаласини билдириш учун осмондан фаришта тушган эди, аммо сен ҳам ғазабланиб унга жавоб қайтарганингда, фаришта кетиб ўрнига шайтон ўтириб олди. Шайтон ўтирган жойда, мен ўтира олмас эдим,- дедилар. Демак, қахр-ғазаб шунчалик ёмон нарса эканки, осмондан тушган фаришта ғазаб содир булганидан хафа бўлиб қайтиб кетса-ю, унинг ўрнини шайтон эгаллаб олса. Ғазаб офатидан Аллоҳ бизга паноҳ берсин!


МХДҚ депутат Орозайим Нарматованинг дипломини ноқонуний олган деган гумонда | ҚИРҒИЗИСТОН ЯНГИЛИКЛАРИ\nМиллий хавфсизлик давлат қўмитаси Жалолобод давлат университетининг хизмат одамларига парламент депутати Орозайим Нарматовани ўқув юртига ноқонуний қабул қилган факт бўйича жиноий иш қўзғади. Бу ҳақда МХДҚнинг матбуот хизмати билдирди.\nОрозайим Нарматова парламентда қасамёд қилмоқда. Сурат: Жогорку Кенешнинг матбуот хизмати\nМХДҚ «Бутун Қирғизистон» мухолифат фракцияси депутати Орозайим Нарматова сўроққа чақирилгани маълум бўлгандан кейин тушунтириш берди — бу ижтимоий тармоқларда қизғин муҳокама қилинган. МХДҚ билдиришича, парламент сайлови вақтида Нарматова 2013 йили ўрта махсус билим бўйича диплом асосида 3-босқичга «ноқонуний қабул қилингани ҳақида» маълумот тушган.\nБундан ташқари, махсус хизматга «Орозайим Нарматова ЖАДУга топшириш учун диплом бергани эҳтимоли ҳақида ҳам» маълум бўлган.\nМХДҚ мазкур факт бўйича жиноий иш қўзғалганини ва текширув вақтида Нарматованинг ЖАДУдаги шахсий делосида «ўрта махсус билими бор эканлигини тасдиқлаган ҳужжатлари йўқлиги аниқланганини, бу уни ўқишга қабул қилиниши ва олий маълумоти ҳақида диплом олиши ноқонуний эканлигидан далолат» деб билдиришди.\n«Бундан ташқари, тергов вақтида ЖАДУда сессияларни ва тегишли имтиҳонларни топшириш вақтида Орозайим Нарматова ўлкада йўқ бўлиб, Россия Федерациясида экани аниқланди. Демак, Орозайим Нарматова Москва шаҳрида юрганда имтиҳонларни топшира олмасди, бу ҳам ЖАДУнинг масъул ходимлари томонидан олий маълумоти ҳақидаги диплом бериш ноқонуний эканлигидан хабар беради», — деб айтилади маълумотда.\nМахсус хизматдагилар 14 январда депутат шу иш асосида гувоҳ қатори кўрсатма бериш учун чақирилганини таъкидлашди. МХДҚ текширув натижаси билан Нарматовани ЖАДУга қабул қилиш ва унга олий маълумот ҳақида диплом бериш фактларига юридик баҳо берилишини билдиришди.\nСайлов қонунига мувофиқ, ёши 25дан катта, олий маълумотли одам Жогорку Кенеш депутати бўла олади.\n14 январда «Бутун Қирғизистон» лидери ва депутат Адахан Мадумаров ҳам сўроқ қилинган. Халқ вакили бош прокуратурада чегара масаласи бўйича гувоҳ қатори сўроқ қилинган.\nМадумаров сўроқни ўзининг сиёсий фаолияти билан боғлаб, босим бўлаётганини билдирган.\n«Улар айрим ёш депутатларни шундай чақириқлар билан қўрқитиб қўямиз дейишса керак […] Бироқ «Бутун Қирғизистон» аъзоларини қўрқита олишмайди деб ишонч билан айта оламан», — деган у.\nДавлат раҳбарини асоссиз танқид қилиш\n2021 йилнинг сентябрида ИИВ ходимлари Орозайим Нарматовани қўлга олиб, Ўш шаҳридан Бишкекка сўроқ қилиш учун олиб келишган. Қўлга олишга «давлат раҳбарини асоссиз танқид қилгани» сабаб бўлган. Нарматованинг уйида тинтув ўтказилиб, сўроқдан кейин озод қилинган. Тергов версияси бўйича у «мигрантлар ва Қирғизистон ҳудудидаги фуқаролар орасида норозиликларни кучайтириш учун» ҳукуматни танқид қилган.\nУнинг айтишича, милиционерлар уни хавфли жиноятчи каби ушлаб, қўл сумкасидаги гигиена воситаларигача титишган.\nБу жамиятда катта резонанс яратиб, кейин ИИВ жамоатчи фаолни гувоҳ қатори сўроққа чақириб, сўнгра озод қилинганини билдирган.\nОрозайим Нарматова Садир Жапаровни у қочқинликда юрганда тарафдори бўлган. У Жапаровни чет ўлкада ва қамоқда ўтирганда ҳам қўллаган. Садир Жапаров ҳукуматга келган вақтда фаол Нарматова Жапаровдан кўнгли қолганини билдириб, олиб борган сиёсатини кескин танқид қилган.\n2021 йилдаги парламент сайлови натижаси билан Нарматова мухолифатчи «Бутун Қирғизистон» партияси билан бирга парламентга депутат бўлиб келган. Уларга Жогорку Кенешдан 6 мандат берилган.\nАввалги мақолаҚирғизистонда охирги суткада коронавирус 607 кишида аниқланди\nНавбатдаги мақолаВазирлар маҳкамаси машинанинг олдинги ойнагини ҳақ тўлаб қоронғилаштиришга рухсат берган лойиҳани тасдиқлади


17 январ 2021, Тошкент вақти: 02:20\nХоразмлик Аделия Худойберганованинг OzodMikrofonга мурожаат қилиб, айтишича, 9 йилдан буён бузилган уйи эвазига ҳаққини талаб қилиб, курашиб келмоқда.\nЎзбекистоннинг деярли барча ҳуқуқ-тартибот идораларига мурожаат қилганини айтган Худойберганова муаммоси ечим топмаётганидан шикоят қилди.\nАделя Худойберганова иддаосига кўра, жорий йил бошида Хотин-қизлар қўмитаси унинг муаммосини ечишга ваъда берган, бироқ ваъда бажарилмаган.\nАделя Худойберганованинг 12 май куни Озодлик билан суҳбатда айтишича, 2011 йилнинг 3 июнь куни Урганч шаҳри ал-Хоразмий кўчасидаги 2 хонали уйи жойлашган бино бузилиши натижасида у оиласи билан кўчада қолган:\nАделя Худойберганова ва унинг қизи 9 йил аввал бузилган уйга прописка қилинган.\n- Ўзим, қизим ва неварам битта оила, ўғлим хотини, иккита қизи билан иккинчи оила. Иккита оилани сарсон қилишди. 9 йилдан буён пропискасиз яшаб келаяпмиз. Қизим билан ўзим ўша бузилиб, кетган уйнинг манзилига прописка қилинганмиз. Ҳозир ҳам паспортимизда ўша адрес ёзилган. Лекин у уй 9 йил аввал бузиб ташландику. Неварам эса умуман пропискасиз. Паспорт столдан неварамга янги паспорт беришди. Ишонсангиз, паспортда прописка жойига печать босишган, лекин печать бўш бланканинг устига қўйилган.\nАделя Худойберганованинг невараси паспортидаги прописка варағи\nАделя Худойбергановага кўра, 9 йил мобайнида Ўзбекистондаги деярли барча ҳуқуқ-тартибот идораларига мурожаат қилиб, ижобий жавоб ололмаган:\n- Бормаган жойимиз қолмади. Урганч шаҳар прокуратураси, Хоразм вилоят прокуратураси, Бош прокуратура, Вазирлар маҳкамаси, Сенат, Олий мажлис, президент қабулхонасига бордик. Ҳеч ким ҳал қила олмади. Шу йилнинг январь ойида Хотин-қизлар қўмитасига мурожаат қилдик. Норбоева “Сиз Хоразмга бораверинг, муаммонгиз ҳал бўлди” деди. Мен Хоразмга бориб 42 кун кутдим. Натижа бўлмагач, яна қайтиб қўмитага учрашдим. Хотин-қизлар қўмитасининг Озода исмли юристи “Масалангиз ечилди, қўмита, Миллий банк ва Хоразм вилоят ҳокимлиги квартирангиз пулини тўлайди”, деди. Аммо бугунгача ҳеч нарса бўлмади. Миллий банк ва вилоят ҳокими Хотин-қизлар қўмитасини алдади. Хотин-қизлар қўмитаси бизни алдади.\nАделя Худойбергановага кўра, у Хотин қизлар қўмитаси расмийларининг оғзаки ваъдасига ишонган. Бу борада унинг қўлида бирорта ҳам ҳужжат йўқлигини билдирди.\nҚуйида Аделя Худойберганова билан суҳбатни тинглашингиз мумкин:\nАделя Худойберганова билан суҳбат


Футзал. “Олмалиқ” клублар ўртасидаги Осиё чемпионати илк ўйинида мағлубиятга учради\n23 июль, 2017, 13:54\nВьетнамнинг Хошимин шаҳрида клублар ўртасида Осиё чемпионати баҳслари давом этмоқда. Мусобақанинг “D” гуруҳида иштирок этаётган Ўзбекистоннинг “Олмалиқ” клуби илк учрашувни Ливаннинг “Банк Бейрут” жамоасига қарши ўтказди.\nГолларга бой кечган беллашувда ливанликлар 8:3 ҳисобида ғалаба қозонди. “Олмалиқ” сафида Ирсалиев ва Юнусов гол урди, яна битта голни ливанлик футзалчи ўз дарвозасига уриб қўйди.\n“Банк Бейрут” дастлабки ўйинда “D” гуруҳи фаворити Таиланднинг “Чонбури Блювейв” футзалчиларига 0:9 ҳисобида имкониятни бой берганди. Мағлубиятга қарамай, "Олмалиқ"да плей-офф босқичига чиқиш учун имконият сақланиб қолинди.\nУшбу гуруҳнинг сўнгги ўйинида “Чонбури Блювейв” ва “Олмалиқ” ўзаро баҳс олиб боради. Беллашув 25 июль куни ўтказилади.\nКлублар ўртасидаги ОЧ\nPhu Tho Stadium, Хошимин\n23 июль, якшанба\n“Олмалиқ” (Ўзбекистон) – “Банк Бейрут” (Ливан) 3:8


Термизлик тадбиркор банкдан кредит олиб, «ақлли бекат»лар қурди - Халқ сўзи\nТермизлик тадбиркор банкдан кредит олиб, «ақлли бекат»лар қурди\n14:29 30 Август 2018 Жамият\nТермизлик тадбиркор Алимжон Сапаров ўз шаҳрида жамоатчилик транспорти учун инновацион бекатлар қурилишини бошлаб берди. Бу ҳақида Автомобиль транспорти агентлиги матбуот хизмати хабар берди.\nСапаров банкдан имтиёзли кредит олиб, иккита смарт-бекат барпо этди. Қурилиш ишлари учун сарфланган маблағнинг ярмини давлат кўтарди. Уларнинг сони яқин келажакда яна ортади.\nИшбилармон кредитини ушбу бекатлардан фойдаланиш эвазига олинган даромад эвазига қопламоқчи.\nБекатларга кондиционерлар, онлайн-табло, тезкор алоқа панельи, атроф муҳит мониторинги сенсори, бепул Wи-Фи, видеокузатув қурилмаси ўрнатилган. Шунингдек, у ерда телефонни қувватлантириш имконияти мавжуд.\n«Ҳар бир бекатда уни ёритиш ва электр қуввати билан таъминловчи қуёш панельлари мавжуд», - дейилади хабарда.\nОчиқ ва ёпиқ кутиш залларида тезкор хабарлар таблоси ўрнатилган бўлиб, кечки пайтларда уларда ижтимоий ва тижорий рекламалар ҳам қўйилади. Тасвирларни нафақат ичкарида, балки ташқарида туриб ҳам томоша қилиш мумкин.\nТадбиркор яқин вақт ичида бундай замонавий бекатлар сонини 8 тага етказишни режалаштирган.\nТермиз шаҳар ҳокимлиги эса яна шу каби 50 та объект барпо этилишини маълум қилган.


Ўзбекистоннинг икки ҳудудида аҳоли орасида коронавирус аниқланди - Халқ сўзи\n00:02 07 Июль 2020 Жамият\n2020 йил 6 июль соат 23:30 ҳолатига кўра, Ўзбекистонда коронавирус инфекцияси қайд этилганлар сони 10362 (+78) нафарни ташкил этмоқда. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nЯнги касалланиш ҳолатларининг 33 нафари Карантин марказидаги фуқаролар (барчаси хориждан келган) орасида, 29 нафари Тошкент шаҳрида аҳоли орасида, 16 нафари Наманган вилоятида (шундан 4 нафари коронавирусга чалинганлар билан мулоқотда бўлиб, карантинга олинган фуқаролар орасида, 10 нафари аҳоли орасида, 2 нафари эса халқаро юк ташувчи автомашина ҳайдовчисида) аниқланган.\nБугун Тошкент шаҳридаги тиббиёт муассасаларида 62 нафар, Жиззах вилоятида 22 нафар, Қорақалпоғистон Республикасида 8 нафар, Наманган ва Сурхондарё вилоятларида 7 нафар, жами 106 нафар бемор тузалди.\nШундай қилиб юртимизда 6628 (+106) нафар коронавирус инфекциясига чалинган фуқаролар (64 фоиз) соғайган.\nҲозирда мамлакатимизда 3697 нафар беморга шифокорларимиз томонидан белгиланган стандартлар бўйича даво чоралари кўрилмоқда.


Alisher Navoiy. Holoti Sayyid Hasan Ardasher\nAlisher Navoiy. Holoti Sayyid Hasan Ardasher ( 11507 marta o'qilgan) Chop etish\nAbdulAziz 17 Dekabr 2010, 11:45:43\nAbdulAziz 26 Mart 2011, 13:15:58\nЛутф айлабон, эй насими қудс осор,\nБир қатла фано гулшанига айла гузор.\nАҳбобғаким топтилар ул ерда қарор,\nМендин ер ўпуб арзи ниёз эт зинҳор.\nФ а р д:\nТ а ъ р и х:\n Қудс – арабча поклик, тозалик, муқаддас демакдир. Насими Қудс - поклик шабадаси. Бу ерда шоир ундан аввал ўтган дўстлар, суҳбатдошлар ётган жойга бориб, ер ўпиб, салом етказгил, дея илтижо қилади.\n Фано – йўқ бўлиш, ўлиш; тасаввуфда ўзликни йўқотиб, бутун борлиқдан кечиб, илоҳиятга сингишдир.\nФано гулшани – мозористон.\n Солик – бирорта тасяввуф маслагига мансуб шахсдир.У оллоҳга яқинлашиш толиби бўлиб, бу ниятида туғилгандан вафотига қадар бўлган йўлни босиб ўтади.\nСаййид Ҳасан Ардашер – Алишер Навоийнинг дўсти, мас-лакдоши ва отаси ўрнидаги мураббийси. Навоий у билан 860/1455 – 56 й. да биринчи марта учрашади. Бу воқеа Алишер Машҳадга бориб, Абулқосим Бобур шоҳ хизматига кирган вақтларда содир бўлади. Навоий Саййид Ҳасаннинг ҳаёти сўнггига қадар у билан ота-боладек муносабатни сақлайди ва унинг вафотидан 2 йил ўтгач, махсус рисола ёзиб, хотирасини абадийлаштиради. Саййид Ҳасан вафоти вақтида Ҳиротда бўлмаган Навоий ғоят таъсирли марсия ҳам ёзган эди.\nРисолада Ҳирот маданий адабий ҳаётининг кўркамли вакили бўлган кенг кўламли билимлар эгаси, шоир ва гўзал инсоннинг маълум даражада ижодий портрети яратилган ҳамда муаллифнинг унга бўлган беҳад ҳурмати, самимий муносабати ўз аксини топгандир.\n Бойсунғур мирзо (1397, Ҳирот – 1434 ўша шаҳар) – Темур набираси, Шоҳрух ўғли Улуғбек мирзонинг укаси. Мозандарон, Астробод ва Журжон ҳокими, кейинчалик отасининг вазири бўлган. Бойсунғур мирзо ғоят маърифатпарвар шоҳ бўлиб, Ҳиротда ниҳоятда бой китобхона ташкил қилган. У котиб, мусаввир, наққош, саҳҳоф, заргар усталарни йиғиб, уларга ҳомийлик қилган. Бойсунғур мирзо ташаббуси ва иштирокида Ҳиротдаги олим ва китобат санъати намоёндалари Фирдавсий «Шоҳнома»сининг 40 та қўлёзмалари асосида мукаммал матн тузганлар, уни жуда гўзал насталиқ хатида кўчириб, нафис миниатюралар билан безаганлар. Бойсунғур мирзо унга муфассал сўз боши ҳам ёзган. Мўътабар ва нодир қўлёзма Теҳрондаги «Коҳи Гулистон» музейи фондида Алишер Навоийнинг табаррук дасхати билан («Наводир ун-ниҳоя»матни) бир ерда сақланади.\n Қушчилик – ов қиладиган қушларга қаровчи шахс. Ўрта асрларда саройда қушчилик лавозими ҳам бўлган, қушчилар нуфузли шахс ҳисобланганлар.\n Сулаймон – Тавротга кўра шоҳ, Қуръони мажидда эса, пайғамбар дейилган. Сулаймон пайғамбар ҳақида жуда кўп ривоят ва қиссалар мавжуд. Уларда Сулаймон ақлу идрокли, тадбиркор бўлган. Унинг сеҳрли узуги бўлиб, ана шу узук (хотам) воситасида ҳаммани ўзига мутиъ қила билган. Унинг тахтини гўё шамол кўтариб юрган. У Сабо маликаси Билқисга уйланган. Сулаймон қушлар, инсу жинлар тилини билар экан. Қуръоннинг 44-сурасида Сулаймон ҳақида 11 – 12 оятларда сўз кетади.\nАлишер Навоий «Насойим ул-муҳаббат»да Сулаймон бинни Довуд алайҳимус-салом сарлавҳаси остида муфассал фиқра беради ва унинг кароматларини баён этади.\nБу ерда Навоий Саййид Ҳасан отасининг кўп ҳунарлар эгаси эканлигини Сулаймон пайғамбарга ўхшатмоқда.\n Сарф ва наҳв – а: грамматикага оид илмлар номи; наҳв – синтаксисни англатган.\n Арабият – араб тили ва адабиёти.\n Мантиқ – илмнинг номи; логика.\n Калом – Эътиқод илми; Қуръони мажидга оид билимлар;\n Фиқҳ – диннинг йўл-йўриқлари, қоидалари ҳақидаги ҳуқуқ илми;\n Ҳадис – Муҳаммад пайғамбар (а.с.)нинг сўзлари, айтганлари.\n«Ҳадис» ва «суннат» сўзлари муҳаддислар ўртасида бир маънода қўлланилиб, пайғамбарнинг айтган сўзлари, феъл атворлари, тақдирлари ва пайғамбарликка қадар бўлган ҳамда пайғамбарлик йилларидаги сийратларини, яъни ҳаёт йўлларини англатади. (Ҳадис, 1991 й. 3-бет).\n Тафсир – а.: бирор нарсанинг атрофлича, очиқ ва аниқ баён қилиш. Бу ислом илмларидан бўлиб, диний тушунча, атамаларни тушунтириб беришга оиддир.\n Муаммо – а.: яширинган, беркитилган демакдир. Муаммо шарқ шеъриятида кичик лирик жанр турларидан биридир. Мисраъ, бир-икки байтда (баъзан жумла, ибора ёҳуд бир сўз ҳам бўлиши мумкин) исм ёки бирор сўз яширинган бўлади. Муаммо матнида эса, унга мураккаб имо-ишоралар бўлади. Муаммони махсус қоидаларга асосан (унга рамз, имо, киноя, ўхшатиш, сўз ўйини) араб алифбосидаги ҳарфлар нуқталарини алмаштириш, сўзларнинг бошқа тиллардаги синонимларини топиш, тескари айлантириш ёки «абжад» ҳисоби (ҳарфларнинг рақам маънолари) ва ҳ. к. йўллар билан топиб олиб, ечиш керак бўлади. Муаммо тузиш, уни ечиш қоидаларига бағишланган махсус рисолалар яратилган. Айниқса XV асрда муаммо кенг тарқалган. Жомий ва Навоий ҳам муаммо ҳақида асарлар ёзганлар.\n Таърих – содир бўлган бирор воқеани англатади. Шарқ шеъриятида бу кичик лирик жанр бўлиб, ана шу воқеаларни назмда (баъзан насрда ҳам) ҳарфлар воситасида берилади. Бунда ҳар бир ҳарфнинг рақам маъноси, айрим сўз ёки ҳарфларни чиқариб ташлаш ёки қўшиш йўли билан таърих моддаси берилади. Шундай таърих шеърлар ҳам борки, улардан биринчи байт ҳарфлари йиғиндисидан шеър бағишланган шахснинг туғилган йили, иккинчисидан унинг вафоти йили чиқарилади. Масалан, Навоий вафотига соҳиб Доронинг марсия – таърих шундайдир.\n Адвор – даврнинг кўплиги, мусиқа назариясига оид илм.\n Сипохийлиқ – амалдорлик, ҳукумат хизматида бўлиш, ҳарбий юриш ёки машваратларда қатнашиш бундай хизмат доирасига кирган.\n Султон Иброҳим мирзо – Шоҳрух мирзонинг набираси.\n Ҳофиз Шерозий – (Аллоҳ сиррини муқаддас қилсин) Шамсуддин Муҳаммад (1321, Шероз – 1390 ўша шаҳар)буюк форс шоири. Қуръонни ёд билгани ва яхши тиловат қилгани учун «Ҳофиз» номи билан шуҳрат қозонган ва уни тахаллус ҳам қилиб олган. Ҳофиз ҳам ишқи ҳақиқий, ҳам ишқи мажозин ҳақида ёниб ёзган шоирдир. Ғазал жанрини юксак бадиий савияга кўтарган Ҳофиз девони унинг вафотидан сўнг тузилган. Алишер Навоий Ҳофиз шеъриятини ғоят қадрлаган ва ўзининг форсий девонида унга кўплаб ёзган жавоб ва татаббуълари келтирилгандир. «Насойим ул-муҳаббат»да Навоий ҳофиз шеъриятининг хусусиятлари ҳақида шундай ёзади: «Алфоз латифлиғи ва таркиб покизалиғи ва адо салосати ва латофати ва маъни ғариблиғи чошнисида худ аларни таъриф қилмоқ ҳаёт сўйин жонбахшлиққа таъриф қилгандек бўлғай».\n Саъдий Шерозий – (Унга Аллоҳиннг раҳмати бўлсин) Муслиҳуддин Абу Муҳаммад Абдуллоҳ ибни Мушрифуддин (1203, Шероз – 1292, ўша шаҳар) форс шоири, адиби ва мутафаккири. Дастлабки таҳсилни Шерозда олади ва Эрон мўғуллари томонидан забт этилгач, Бағдодга бориб, «Низомия» ва «Мустансирия» мадрасаларида ўқийди. У ерда араб тили ва адабиёти, Қуръони карим, Ҳадиси шариф ва тасаввуфни ўрганади. Саъдий Шарқ мамлакатлари бўйлаб 20 йил сафар қилади. Сафарда у асосан воизлик қилади, ваъзларида ахлоқу адаб, ҳикмат, ҳаётий масалалар юзасидан мароқли ҳикоятлар келтиради. Саъдий «Гулистон» (наср ва шеърда), «Бўстон» (назм), лирик шеърлар – девон муаллифидир.\nАлишер Навоий «Девони Фоний» даги ғазалларининг маълум қисмини Саъдий ғазалларига татаббуъ тарзида ёзган. «Насойим ул-муҳаббат»да Саъдийнинг шеъриятини Навоий қуйидагича таърифлайди: «Ғазалгўй акобир ва шуаро оллида мундоқ муқаррардурким, ғазал тавриға Шайх мухтариъдурлар (ихтироъчи), жонсўхталар ва ишқибозларға ва дилафрўхталарға ва жонгудозларға филвоқеъ ғариб ҳаққе собит қилибдурлар».\n «Бўстон» – Шайх Саъдийнинг назмда 1257 йилда ёзилган асари, қарайб 1000 байтдан иборат. Дамашқда тугалланган бу асарни Саъдий ҳукмрон Абубакр ибни Саъди Заний (1226 – 60) га тақдим этган. «Бўстон» 10 боб ва дебочадан иборат. Унда муаллиф мадрасаларда ўрганган илмлари, сафарларда тўпланган ҳаётий тажрибалари асосида одоб, ахлоқ, расм-русум, ҳикматларни қаламга олади. «Бўстон» «Саъдийнома» деб ҳам шуҳрат қозонган.\nАсарда ўша давр учун долзарб бўлган сиёсий ва ижтимоий масалалар ҳам баён этилади ва ҳар масалага ҳикоят келтирилади. «Бўстон» ширин тил, содда услубда яратилган. Шунинг учун ҳам бу асар қадимдан дарсликлардан ўрин олиб келади.\n Фаридуддин Аттор – (Аллоҳ сиррини муқаддас қилсин). Фаридуддин Абухолид Муҳаммад ибни Абубакр Иброҳим Нишо-пурий (1148 – 51/1219 – 21) – тасаввуф адабиётининг йирик намояндаси, номи Муҳаммад, куняси (Абу, ибн, умм, бинт каби сўзлар билан бошланган лақаб) Абуҳамид, Фаридуддин лақаби, «Аттор» тахаллуси унинг касби коридан олинган. Аттор қаламига «Мантиқ ут-тайр», «Асрорнома», «Мусибатнома», «Илоҳийнома», «Хусравнома», «Мухторнома», «Тазкират ул-авлиё» асарлари мансуб.\n «Мантиқ ут-тайр» – (Қушлар суҳбати) Фаридудднн Атторнинг асари, тасаввуфнинг асосин ғояларидан ваҳдати вужудга бағишланган. Аттор вужуди мутлоқ билан мавжудотларнинг ягоналигини мажозий тарзда Симурғ ва қушлар оламн тимсолида тасвир қилади. Ҳақиқатни топиб, ваҳдатга етишув учун чиққан қушлар талаб, ишқ, маърифат, истиғно, тавҳид, ҳайрат ва фақру фано водийларидан ўтиши зарур бўладн. Охирда 30 қуш – симурғ қолади. Достондаги Шайх Санъон қиссаси ирфоний ишқнинг гўзал баёнидир.\nАлишер Навоий Атторнинг бу асарини ёшлигида мутолаа қилиб, ёд ҳам олган эди. Умрининг охирида бу асарга жавобан «Лисон ут-тайр» достонини ёзади. Навоий эътирофига кўра уни Аттор асарининг таржимаси йўсинида яратган.\n «Кимиён саодат» – машҳур мутафаккир Муҳаммад Ғаззолийнинг 1094 – 1107 йилларда ёзган асари. Унда диний, фалсафий, тасаввуфий масалалардан ўзни, ҳақни, дунё маърифати ва охират маърифатини таниш юзасидан фикр билдирилади. Шунингдек, ижтимоий-ахлоқий масалалар ҳам қаламга олинадн. Адолат тартиби, раият ҳақ-ҳуқуқини муҳофаза қилиш, зулм ва золимликни қоралаш шулар жумласидандир.\n Азиз Насафий – (Аллоҳ сиррини муқаддас қилсин) ибни Муҳаммад (тахм. 1240 Насаф – тахм. 1300 Эрон, Абркуҳ) тасаввуф мутафаккири, шоир. Илк таҳсилни она юртида олгач Бухорога боради ва у ерда илм ўрганади. 1273 й. Азиз Насафий Эронга, Исфахон ва Шерозга сафар қилади ва Абркўҳ деган жойда муқим бўлиб қолади. Олимнинг «Мақсад ул-ақсо» (Узоқ мақсад), «Танзил ул-арвоҳ» (Арвоҳнинг тушиши), «Кашф ул-ҳақойиқ» (Ҳақиқат кашфи), «Манзил ус-сайирин» (Сайр қилувчиларнинг манзиллари) ва бошқа асарларида тасаввуфнинг турли-туман масалаларидан баҳс юритилади. Чунончи, у ишқ, фано, бақо, зикр, ҳақиқат, маърифат каби тасаввуфнинг ахлоққа оид масалаларини ҳам қаламга олади. Олимнинг асарлари авомбоп услубда, содда тилда яратилганлиги учун халқ орасида кенг тарқалган.\n Ринд – бу сўзнинг луғавий маъноси Шариат қоидаларини жоҳиллик юзасидан эмас, онгли суръатда, зийракликдан инкор қилувчи одамни англатади. У барча олам давлату шукуҳларини рад этади, ўзини озод тутади, май ичади, ҳур фикр бўлади.\n мо-амкана – имкон борича, демакдир.\n Ўша даврдаги таниқли шайх ва дарвешлар. Улар нақшбандия бузургларидан бўлиб, Саъдуддин Кошғарий яқинлари ҳисобланганлар.\n Жибиллий – а.: туғма, табиий демакдир.\n Улуфа – а.: амалдорларга давлат томонидан белгиланган маош ва озиқ-овқат.\n Подшоҳи ҳақиқий – Оллоҳ назарда тутилади.\n Шамсуддин Муҳаммад, Табодгоний – машҳур шайхлардан. Алишер Навоий ўзининг «Насойим ул-муҳаббат» асарида унинг фазилатлари ҳақида ёзади ва асарларини санаб ўтади. «Асмоуллоҳ» (Оллоҳнинг исмлари), «Тазкират ул-ҳабиб» (Дўстнинг тазкираси) ва «Васоё» (Васиятлар), «Арбаъин» (қирқ), «Қасидаи Бурда»га мухаммас, Ансорийнинг «Манозил уссоирин»ига шарҳ ва бошқалар. Алишер Навоий ўзига нисбатан Муҳаммад Табодгонийнинг алоҳида илтифоти бўлганини эътироф этади.\n а.: Унинг азиз руҳини Аллоҳ муқаддас айласин.\n Ал-Ҳавофий – Шайх Зайнуддин Абубакр ал-Хавофий. Зоҳирий ва ботиний билимларни мукаммал билган шайхлардан. Вафоти – 838/1434 – 1435.\n Арбаъин чиқармоқ – тоат-ибодат қилиб, чилла ўтирмоқ демакдир.\n Ал-ҳукму лиллоҳ – Оллоҳнинг ҳукми билан.\n Ғуфрон – кечирим, шафқат.\n Султон Абдусаид мирзо – темурийлардан. 1451 – 58 йилларда Мовароуннаҳр ҳокими. 1458 – 69 йилларда эса темурийлар давлатининг олий ҳукмдори. У ўзидан аввалги шоҳ Абулқосим Бобурга ва унга яқинларга нисбатан ғоят қаттиқ қўл ва зулмкор эди. Навоий ва унинг тоғалари Мир Саид Кобулий ва Муҳаммад Али Ғарибийлар Ҳусайн Бойқаро хатти-ҳаракатлари ва интилишларини қўллаб-қувватлаганлари учун уларга совуқ муносабатда бўлган. Абусаид илм ва санъат аҳлига ҳам анчайин лоқайд қараган. Алишер Навоийга бу ҳукмрон билан муносабатини яхшилашдан кўра Ҳиротни тарк этиш маъқул туюлган ва у Самарқандга кетган эди. Шоирнинг Абусаиддан норозилик туйғулари унинг «Саййид Ҳасанга шеърий мактуб» («Ҳасби ҳол», «Маснавий» деб ҳам юритилади)да ўз аксини топган. Бу асарда Навоий ўзининг Ҳиротдан Самарқандга кетишини беихтиёр қилинган сафар, деб эътироф этади. Бобур эса «билмон не жарима била Султон Абусаид Мирзо Ҳиридин ихрож қилди», деб маълумот беради. Абусаид 1469 й.да Эроннинг Ғарбий қисмларини ўзига буйсундириш мақсадида юриш қилиб, Озарбойжонда қатл этилгандан сўнг Ҳирот тахтини Ҳусайн Бойқаро эгаллайди ва Алишер Навоий янги ҳукмроннинг таклифи билан пайтахтга қайтади.\n Ғаризий ҳарорати – инсон ва ҳайвонларда нафас олишдан пайдо бўладиган ички ҳаракатни билдиради.\n Хожа Носируддин Убайдуллоҳ – Хожа Аҳрор Валий номи билан машҳур бўлган нақшбандия таълимотининг машҳур намояндаларидан. Самарқандда таълим олган, 1428 йилда Ҳиротга бориб, Чағониёнда Яъқуб Чархий билан учрашиб, уни ўзига руҳоний пир қилиб танлаган. 1431 – 32 й. ларда Тошкентда яшаган. Хожа Аҳрор сиймоси ва фаолиятига қараш тарихшунослигимизда ўта салбий бўлиб келган ва уни Улуғбек қатлига фатво берган ғоят мутассиб дин арбоби дея талқин этиб келинган эди. Ҳозир бундай қараш ўзгариб бормоқда ва Хожа Аҳрорнинг маърифатли шахс бўлгани ва ўз тасарруфидаги катта бойликдан эл-юрт, мамлакат эҳтиёжларига сарфлаб тургани ишончли манбалар асосида баён этилмоқда. Шарқшунос олим А. Н. Болдирев ўзининг охирги илмий тадқиқоти («Яна бир бор Хожа Аҳрор масаласига доир»)да Хожа Аҳрорга салбий қараш ҳамма мавжуд манбалар (маноқиблар, мактублар ва унинг ўз асарлари)даги маълумотларни объектив тарзда ҳисобга олинмагани ва тарихни шароитдан узиб қаралгани сабаб юзага келганини биринчи бўлиб исботлаб берди. (Қаранг: Хожа Аҳрор ҳақида. Тошкент, 1997. Русчадан Суйима Ғаниева таржимаси.).\n Қутб – а.: ҳар бир нарсанинг ўртасидан ўтган ўқнинг икки учини англатади. Мажозий маънода ҳар бир жамоа ёки гуруҳнинг моддий ё маънавий бошлиғи, пешвоси, йўл кўрсатувчиси.\n Саккиз юз тўқсон тўрт йил ҳижрий – 1488/89 йил.\n «Азизлар ҳазираси» – а.: атрофи иҳоталанган жой. Бу ерда қабристондаги хилхонанинг номи:\n Тарж: Фонийлик етакчиси Саййид Ҳасан кетди. Уйинг мангу жаннат бўлгай! У покиза зот вафотига таърих қидирдилар. Мен «пок жаннат макони бўлғай!» деб таърих туширдим. Аслида «жаннати покаш макон бод» жумласи таърих моддаси бўлиб, абжад ҳисобида 894/1488 – 89 йил чиқади.


Яқин Шарқ музокаралари давом этмоқда\n17 май 2022, Тошкент вақти: 21:57\nиюл 28, 2009\nАҚШнинг Яқин Шарқдаги махсус вакили Жорж Митчелл Исроил, Фаластин ва араб давлатларини минтақада тинчлик томон олға қадам ташлаш йўлида жиддий ҳаракат қилишга чақирди.\nФаластин мухторияти раиси Маҳмуд Аббос билан Рамаллоҳ шаҳрида ўтказган сўзлашувлари чоғида АҚШ вакили Вашингтон Яқин Шарқда ҳар томонлама тинчликка эришилиши учун қўлидан келган барча ишни қилаяпти, деди.\nАйни пайтда АҚШ мудофаа вазири Роберт Гейтснинг Исроил сафари давом этмоқда ва бу мамлакат раҳбарияти билан Эроннинг ядровий дастури масаласини ҳамда Яқин Шарқ тинчлик жараёнини тиклаш йўлларини муҳокама қилмоқда.\nУкраина ҳукумати россиялик олигарх Михаил Фридманнинг “Альфа-банк”да сақланаётган 12,4 млрд гривнадан ортиқ (416 млрд доллар) қийматдаги активлари – Кипр ширкатлари қимматбаҳо қоғозларини ҳибс этди, дея маълум қилди Украина бош прокурори Ирина Венедиктова.\nГермания Россия нефти импортидан йил охиригача воз кечади, ҳатто Евроиттифоқ мамлакатлари Россияга қарши санкцияларнинг олтинчи туркуми доирасида ёқилғи сотиб олишни тақиқлаш бўйича тил топиша олмаган тақдирда ҳам, дея хабар қилди Bloomberg.\nНашр манбасига кўра, ГФР ҳукумати олти-етти ой мобайнида муқобил таъминотчи масаласини ҳал қила оламиз, деб ҳисоблайди. Айнан қайси мамлакатлар Германиянинг нефтга эҳтиёжини қондириши мумкинлиги ҳозирча очиқланмаган.\nГермания иқтисодиёт вазирлигига кўра, Россия Украинада уруш бошлаганидан бери Россиянинг Германияга нефть етказиб беришдаги улуши 35 фоиздан 12 фоизга камайган.\nЭнг катта муаммолардан бири Шведт шаҳрида жойлашган Европадаги энг йирик нефтни қайта ишлаш заводига хомашё етказиб бериш масаласидир. “Роснефть” назоратидаги ушбу завод, хусусан, Берлин халқаро аэропортини ёқилғи билан таъминлайди. Bloomberg ва Reuters маълумотига кўра, ҳукумат заводни ўз назоратига олиш имкониятини кўриб чиқмоқда.\nЕИ мамлакатлари 8 майдаги учрашувда Россияга қарши санкциялар янги туркуми хусусида келишувга эриша олмаган. Россия нефти импорти ва транспортировкасига чеклов қўйиш ташаббусини ҳозирча Венгрия “ўтказмаяпти”.\nСанкцияларнинг олтинчи туркуми, жумладан, Россия нефтини харид қилиш ва ташишга тақиқ қўйишни назарда тутади. Санкциялар лойиҳасида Россия ёқилғисига қаттиқ тобе бўлмиш Венгрия, Чехия ва Словакия учун истиснолар таклиф этилганди. Бироқ Венгрия ҳукумати бу “юмшатиш” етарли эмас деб ҳисоблаб, бошқа мамлакатлардан нефть сотиб олишга ўтиш сарф-харажатларини қоплаб беришни талаб қилмоқда.\nОлтинчи санкциялар туркуми маъқулланиши учун уни Евроиттифоқнинг барча мамлакатлари дастаклаши лозим. Бу масала ЕИ мамлакатлари ташқи ишлар вазирлари йиғилишида бугун, яъни 16 май куни муҳокама қилинади.\nРоссиянинг АҚШдаги элчиси Анатолий Антонов Россия Украинада “таслим бўлмаслиги”га ишончи комиллигини айтди. Унга кўра, Россиянинг АҚШдаги дипломатлари “олий бош қўмондон қуролли кучлар олдига қўйган барча вазифалар тўла-тўкис адо этилади”, дея ишонадилар.\n“Соловьёв Live” телеканали ёйинида сўзлаган Антоновга кўра, АҚШ Россияни сулҳ музокараларига “ундамоқда”, аммо фақат ўз шартларини тиқиштиряпти. Элчининг иддаосича, Россияга учта шарт қўйилган: Украинада ҳарбий ҳаракатларни тўхтатиш, қўшинларни 24 февралгача эгаллаб турилган позицияларга қайтариш, шунингдек, “барча қилмишига тавба қилиш”. Элчи Антонов: “Бунақа капитуляция бўлган эмас, ҳеч қачон бўлмайди. Биз асло таслим бўлмаймиз, чекинмаймиз”, деган.\nЭлчи АҚШ Россия билан мулоқотни “боши берк кўчага тиқиб қўйган”идан, шунингдек Вашингтондаги элчихона ходимлари билан юзма-юз кўришувларни тўхтатганидан нолиган.\nРоссия Украинага бостириб кирган кундан бери Қўшма Штатлар Москвани ўт очишни тўхтатишга ва қўшинларини олиб чиқиб кетишга чақирмоқда. Шунингдек, АҚШ Украинанинг мустақиллиги ва ҳудудий яхлитлигини дастаклашини билдириб, Киевга катта ёрдам беряпти. Шу билан бирга, Россияга “таслим бўлиш” талаби илгари сурилаётган эмас. АҚШ мазкур можаро музокаралар йўли билан бартараф этилишини, аммо бу Россия тарафининг диктати асосида бўлмаслиги кераклигини урғулаб келади.\nКремль Украина шарқидаги ўзини “ДХР” ва “ЛХР” деб атаётган айирмачи республикалар мустақиллигини тан олишидан ва Украинага ҳужум қилишидан бир кун олдин элчи Антонов “Донбасс ва Луганск Украинанинг бир қисми эканини тасдиқламоқчи эдим”, деб айтган ҳамда Россиянинг Украинага бостириб кириш ва унинг ҳудудларини ишғол этиш режаси йўқлигини иддао қилган.\n"Азовстал"даги ярадор жангчилардан бири\nРоссия ҳарбийлари қамалда ушлаб турган “Азовсталь” заводи ҳудудида украиналик қарийб 600 чоғли ярадор жангчи бор. Бу ҳақда миллий телемарафон ёйинида Украин Миллий гвардиясининг 12-оператив бригадаси командири Денис Шлега маълум қилди.\nУнинг айтишича, юзлаб ярадорлардан тақрибан 40 нафари жуда оғир аҳволда. Шлега дори-дармон ва тиббиёт ускуналари “жуда танқис”лигини урғулаб, вазиятни у “мураккаб” дея баҳолади, дея хабар қилди Озодликнинг украин хизмати.\nТаъкидланишича, ушбу маълумотни 15 май куни ўтказилган матбуот анжуманида “Азовсталь” мудофаачиларининг рафиқалари ҳам тасдиқлаган. Улар эрлари кунига бир стакандан техник сув ичишаётгани, озиқ-овқат захираси жуда камлигини айтганлар. Оғир ярадор жангчилар орасида дори-дармон йўқлигидан ўлаётганлар кўп, наркоз бермасдан ампутация қилинган ҳоллар бўлган, дейишган анжуман иштирокчилари.\nЖангчиларнинг аёллари президент Эрдўғон билан учрашиш ва ундан эрларига ёрдамлашишини илтимос қилиш учун Туркияга боришмоқчи.\n“Настояшчее время” телеканали “Азов” полки жангчиси Дмитрий Козацкий билан боғланган. У ҳам “Азовстал”даги 600-700 чоғли ярадор аскардан 40-50 нафари “ўта оғир аҳволда”лиги ва шошилинч эвакуацияга муҳтожлигини таъкидлаган.\n“Сув ва егулик беш кун ёки бир ҳафталик қолди. Кунда бир маҳал – фақат тушда овқатланяпмиз. Бугун сули бўтқаси билан озгинадан сабзи едик”, деган Козацкий.\nШтурм ҳақида тўхталаркан, Козацкий жанг ҳаракатлари аллақачон завод ҳудудида кечаётганини билдирган. “Душман ҳужумни оғир артиллерия, танклар ва авиация билан дастаклаб турибди. Жангчиларимиз ёв ҳамлаларининг барчасини максимум даражада қайтармоқда”, деган “Азов” полки жангчиси.\nАҚШнинг Нью-Йорк штатида жойлашган Буффало шаҳридаги супермаркетда уюштирилган ҳужум натижасида 10 киши нобуд бўлди, яна уч киши тан жароҳати олди. Ҳодиса ортидан полиция 18 яшар йигитни қўлга олган. CNN хабарига кўра, у мазкур жиноятни ирқий нафрат асосида амалга оширган тахмин қилинмоқда.\nCBS телеканалининг полициядан олинган маълумотга таянган ҳолда хабар қилишича, милтиқ билан қуролланган одам 14 май куни маҳаллий вақт билан соат 14:30 ларда Tops Friendly Markets дўконига кирган. У ёнидаги камера билан жиноятни Twitch’да трансляция қилиб борган.\nБуффало полицияси комиссари Жозеф Грамальяга кўра, гумонланувчи тураргоҳдаёқ ўт очиб, уч кишини ўлдирган ва бир кишини яралаган. Шундан кейин у супермаркетга кирган. У ерда қўриқчилик қилган истеъфодаги полиция ходими ҳужумчига қарата бир неча марта ўқ узган, бироқ уни зирҳ камзули ва бошидаги каскаси сақлаб қолган. Кейин ҳужумчи қўриқчини ўлдирган.\nГрамальянинг айтишича, пировардида гумонланувчи дўкон эшиги олдига қайтган ва полиция билан тўқнаш келган. У қуролини ўз бўйнига тақаган, бироқ куч ишлатар тузилмалар ходимлари ҳужумчини таслим бўлишга кўндириб, қўлга олишган.\nCNNнинг ёзишича, гумонланувчининг исми Пэйтон Гендрон бўлиб, у отишмадан кейин ўзига қўйилаётган қотиллик айбловини тан олмаяпти. Суд ҳужумчига суд-тиббий экспертиза тайинлаган. Ҳужумчининг айби исботланган тақдирда, у умрбод қамоқ жазосига маҳкум этилиши мумкин.\nОкруг прокурори Эри Жон Флинн ҳужумчи Гендрон Буфаллога Конклиндан келганини қайд этган. Гумонланувчи қасддан асосан афроамерикаликлар истиқомат қиладиган мавзега йўл олгани тахмин қилинмоқда.\nРасмийлар фикрича, жиноят ирқий нафрат асосида содир этилган – 13 қурбондан 11 нафари афроамерикалик бўлган.\nCBS манбаларига кўра, гумонланувчи одамларни отаётган пайтда ирқий таҳқирлашга оид сўзлардан фойдаланган. Милтиқ қўндоғига Гендрон 77 киши отиб ўлдирган норвегиялик неонацист Андрес Брейвик ҳамда Янги Зеландиянинг Крайстчерч шаҳрида масжидларни нишонга олиб, асосан мусулмонлардан иборат 51 кишини ўлдирган Брентон Таррант номларини ёзиб олган. Уларнинг иккаласи ҳам кейинроқ умрбод қамоқ жазосига ҳукм этилган эди.\nБирлашган Араб Амирликлари президенти вафот этди\nХалифа бин Зоид Ол Наҳаён 2004 йилдан бери мамлакатни бошқариб келган.\nБирлашган Араб Амирликлари президенти шайх Халифа бин Зоид Ол Наҳаён 13 май куни оғир касаллик оқибатида вафот этди. У 73 ёшда эди. Бу ҳақда WAM давлат агентлиги хабар берди.\nПрезидент вафоти муносабати билан БААда 40 кунлик мотам эълон қилинди. Бугундан бошлаб вазирликлар, давлат ва хусусий ташкилотларда уч кунга иш тўхтатилди.\nХалифа бин Зоид Ол Наҳаён 2004 йилдан бери мамлакатни бошқариб келган. Бундан олдин 1971-2004 йилларда унинг отаси Заид Аль Нахайян президент бўлган. Заид Аль Нахайян БААнинг асосчиси ҳисобланади.\nForbes журналининг ёзишича, БААнинг иккинчи президенти жаҳондаги энг бой одамлардан бири эди. Унинг шахсий бойлиги 15 миллиард долларни, оиласининг бойликлари эса 150 миллион долларни ташкил этади.\nАстрономлар илк бор Сомон йўли галактикасидаги қора туйнук тасвирини жамоатчиликка тақдим этди\nEvent Horizon Telescope телескопи томонидан олинган Sagittarius A* қора туйнуги.\nАстрономлар илк бор Сомон йўли галлактикаси марказидаги Sagittarius A* (Ўқотар A*) деб номланган қора туйнук суратини жамоатчиликка тақдим этди. Мазкур суратлар 2017 йилда тасвирга туширилган ва олимлар улар устида беш йил изланишлар олиб борган.\nМазкур қора туйнук Ердан 27 минг ёруғлик йили масофасида жойлашган. Астрономларга кўра, Sagittarius A* Альберт Эйнштейннинг нисбийлик назарияси тўғри эканини тасдиқламоқда. Негаки, қора туйнукнинг ҳажмлари Эйнштейннинг физик ҳисоб-китобларига мосдир.\nҚора туйнук жаҳоннинг тўрт қитъасида жойлашган саккизта радиообсерватория тармоғига уланган Event Horizon Telescope воситасида 2017 йилнинг апрелида 10 кеча-кундуз давомида рангли тасвирга олинди.\nАстрономларнинг айтишларича, бу каби қора туйнуклар барча галлактикаларда мавжуд. Қора туйнуклар ёруғлик ва моддаларни симириб тургани учун уларни тасвирга олиш жуда мураккаб жараён.\nОлимлар, аввал таҳмин қилинганидай, қора туйнук ёруғлик ва материяни юҳодай ютмаслиги, аксинча, уларни аста секинлик билан симириши аниқланганини ҳам таъкидладилар.\nТадқиқотчиларга кўра, Сомон йўли галлактикасидаги Sagittarius A* туйнуги Қуёш системасидаги Меркурий орбитасига тенг ва Қуёшдан 4 миллион маротаба каттадир. Қора туйнукдаги ҳарорат триллион градусга тенг.\nҚирғизистонда чегарадан ноқонуний ўтган 11 тожикистонлик ушланди\nҚирғизистон Миллий хавфсизлик хизмати 13 май куни Сулукта шаҳрида чегарани ноқонуний равишда кесиб ўтиб, маҳаллий кўмир омборида ишлаётган 11 нафар тожикистонлик ушланганини билдирди.\nҚўлга олинганларнинг барчаси Сўғд вилояти Жаббор Расулов туманидаги Қўрғонча қишлоғида истиқомат қилувчилардир. Миллий хавфсизлик хизмати улар Қирғизистонда ҳеч қандай рухсатномага эга бўлмаган ҳолда ноқонуний равишда ишлаганларини ҳам таъкидлаган.\nТожикистон фуқароларига нисбатан “Чегарадан ноқонуний ўтиш” моддаси асосида жиноят иши қўзғатилди ва иш судга юборилди. Уларга нисбатан қамоқ эҳтиёт чораси қўлланилди.\n2021 йили Тожикистоннинг Сўғд вилоятида 39 қирғизистонлик чегарадан ноқонуний ўтиш айблови билан судланган эди.\nҚирғизистон ва Тожикистон ўртасидаги муносабатлар 2021 йилнинг апрель ойи охирларидаги қонли тўқнашувлардан сўнг ёмонлашган.\nБир неча кун давом этган қуролли тўқнашув оқибатида қирғиз томонидан 154 киши яраланди, 36 киши, жумладан, икки бола ҳалок бўлди. Тожикистон ҳукумати эса расман 19 нафар қурбон ва 87 нафар ярадор ҳақида хабар берган.\nКиевда Украина фуқаросини ўлдирганликда айбланаётган илк рус ҳарбийси судланади\nКиевда 13 май куни Украина фуқаросини ўлдирганликда айбланаётган илк рус ҳарбийсига нисбатан суд бошланиши кутилмоқда.\nТерговнинг билдиришича, 2022 йилнинг 28 февралида сержант Вадим Шишмарин велосипедда мобил телефонида гаплашиб кетаётган 62 ёшли фуқарони бошидан отиб ўлдирган. Бу воқеа Сумск вилоятининг Чупаховка посёлкасида содир этилган.\n21 ёшли Шишмаринни Украина Жиноят кодексининг 438-моддаси (“Уруш қонунлари ва тартибларини бузиш”) асосида судлашади.\nРоссия армияси Киев вилоятининг айрим туманларини бир ой – февраль ойи охиридан март ойи охирларига қадар ишғол этиб турган. Украина ҳуқуқ-тартибот идоралари маълумотига мувофиқ, бу вақт мобайнида 1200 нафардан зиёд тинч аҳоли вакили ўлдирилган.\n2 апрелда Киев вилояти Россия босқинидан озод қилингач, қатор шаҳар ва қишлоқларда тинч аҳолининг жасадлари топилган. Буча шаҳрида камида 400 киши оммавий қатл қилингани тасдиқланди.\nМосква эса Украинада тинч аҳоли қатлиом қилинганини, Россия ҳарбийлари фуқаровий инфраструктурани вайрон қилаётганига оид айбловларни инкор қилиб келмоқда.\nАйни пайтда Россия ҳарбийлари тинч аҳолини қатлиом қилаётганига оид ҳужжат ва далиллар сунъий йўлдошлардан ҳамда видеокузатув камераларидан олинган тасвирлар воситасида тасдиқланган.\nWSJ: Киев вилоятининг икки қишлоғи орасидаги йўлда 37 нафар тинч аҳоли вакили жасадлари топилди\nКиев вилоятининг Мотижин ва Ясногородка қишлоқлари орасидаги 7 километрлик йўлда 37 кишининг жасадлари топилди. Wall Street Journal нашрининг украин полициясидан олинган маълумотга таянган ҳолда хабар қилишича, улар март ойида вилоятга Россия ҳарбийлари бостириб кирганидан сўнг тинч ҳудудларга кетишга уринган пайтда ўққа тутилиб, ҳалок бўлишган.\nWSJ ролигида Мотижиндан (Макаров тумани) шимолга кетган икки йўл урушнинг илк ҳафтасида кўплаб маҳаллий турғуннинг қатлгоҳига айлангани, шу боис айрим фуқаролар кўчиб кетиш учун жануби-шарқдаги Ясногородка қишлоғига (Фастовск тумани) элтувчи йўлдан фойдаланишга урингани айтилган.\nЖурналистлар автомобиллар регистраторлари видеоқайдлари ҳамда чор-атрофни ўрганиб, гувоҳлар билан сўзлашгач, россияликлар йўлни миномётлардан ўққа тутишган, деган хулосага келганлар – 3 март куни камида битта шунақа ҳолат видеога тушган эди.\nЙўлда – ён кўзгуларига оқ боғич тақилган ва “Болалар” деб ёзилган мажақланган фуқаровий автомобиллардан ташқари, ўқотар қурол жароҳатидан ҳалок бўлган одамларнинг жасадлари ҳам топилган.\nРоссиялик ҳарбийлар Киев вилоятининг айрим туманларини бир ой – февраль ойи охиридан март ойи охирларига қадар ишғол этиб турган. Украина ҳуқуқ-тартибот идоралари маълумотига мувофиқ, бу вақт мобайнида 1200 нафардан зиёд тинч аҳоли вакили ўлдирилган.\nПутиннинг Украина, Ироқ ва Сурия уруши ҳақидаги фейклари\nТўрт фарзанднинг онаси бўлган ўзбекистонлик блогер махсус приёмникка ташланди\nЎзбекистон дунё Афғонистонга эътиборни сусайтирганидан ташвиш билдирди\nБойсунда юз берган 6 балли зилзила Ўзбекистоннинг деярли барча ҳудудларида сезилди


Теримчилар билан мавсумий меҳнат шартномас...\nТеримчилар билан мавсумий меҳнат шартномаси тузилади\nРаҳбарларнинг эътибори пахта йиғим-теримида болалар меҳнати, мактаб ўқувчилари ва ўқитувчиларини теримга мажбурий жалб қилиш ҳолатларини қатъий тақиқлашга қаратилди.\nУшбу салбий ҳолатлар кейинги уч йилда олиб борилаётган очиқ ва шаффоф демократик ўзгаришларга зидлиги ҳақида Ўзбекистон фермер, деҳқон хўжаликлари ва томорқа ер эгалари кенгашининг навбатдаги видеоселектор тарзида ўтказилган йиғилишида қайд этилди.\nУнда ғўза дефоляцияси, пахта йиғим-терими ва кузги ғалла экиш мавсумини уюшқоқлик билан ўтказиш масалалари ҳам муҳокама қилинди. Унда пахта терими ва 2020 йил ҳосили учун бошоқли дон экинлари экишни уюшқоқлик билан ўтказиш ва қисқа муддатда якунлаш бўйича Мурожаатнома қабул қилиш тўғрисидаги таклифи маъқулланди. Кенгаш ҳамда “ЎзЛиДеП” партиясининг жойлардаги бўлинмалари фаоллари билан ҳамкорликда терим иштирокчиларини манфаатдорлигини ошириш чоралари кўрилади.\nРаёсат йиғилишида кенгаш ҳуқуқшуноси С.Ҳатамов ҳар бир терим иштирокчилари билан, шунингдек ҳашарчилар билан мавсумий меҳнат шартномасини тузиш муҳимлигини маълум қилди. Шунингдек, фермерларни Хитой технологияси асосида ихчам, ресурстежовчи иссиқхоналар қуриш бўйича тажриба алмашиш мақсадида Хитой давлатига хизмат сафарига юбориш таъкидланди.\nЙиғилишида Ўзбекистон фермер, деҳқон хўжаликлари ва томорқа ер эгалари кенгаши нодавлат ташкилот ҳисобланиши, бугунги кунда юртимизда фаолият юритаётган барча нодавлат ташкилотларининг рамзи сифатида ўз байроғи борлигини ҳисобга олиб, кенгашнинг ҳам ўз байроғи бўлиши лозимлиги қайд этилди.\nКенгашнинг байроғини ишлаб чиқиш ҳақидаги таклиф бир овоздан маъқулланди.\nТашрифлар бугун : 540


Фан-техника 17:27 / 14.11.2021 42978\n12 ноябрь куни «Россия 24» телеканалида Россия Федерацияси президенти Владимир Путин иштирокида ўтказилаётган «Сунъий интеллект оламига саёҳат» мавзусидаги Al Journey 2021 халқаро конференциясида Ўзбекистондан IT Queens жамоаси чиқиши намойиш этилди.\nЎзбекистонлик қизлар Deepfake’ларни аниқлаш бўйича ўз ечимини намойиш этди.\n«Биз IT Queens жамоаси вакилларимиз. Олий таълим муассасаларига тайёрловчи ўқув марказида танишганмиз. Шу фурсатдан фойдаланиб, бизга Deepfake’ларни аниқлаш бўйича ўз ечимимизни намойиш этиш учун берилган имконият учун миннатдорлик билдириб ўтамиз.\nЭнди асосий мақсадга ўтсак: Deepfake бу ҳақиқий суратлар, видеолар асосида сунъий интеллект асосида синтезлаштирилиб тайёрланган сохта расм ва видеолардир. Бу технология тезкорлик билан ривожланиб бормоқда ва уни нафақат катта силжиш, балки катта хавф десак ҳам бўлади. Чунки бу орқали фирибгарлик, шантаж, обрўсизлантириш, шахсий маълумотларни ўғирлашда ишлатиш мумкин.\nҲозир барчамиз юздан таниб олиш технологиялари билан тез-тез дуч келяпмиз. Сохталаштирилган расмлар қанчалик хавфли эканини билишимиз керак. Бизнинг вазифамиз нейротизимларни deepfake технологияси орқали яратилган расмларни аниқлашга ўргатиш эди. Бизда бунинг учун ҳақиқий одамларнинг расмлари ва Deepfake технологиялари орқали яратилган расмлар маълумотлар базаси мавжуд эди. Бир вақтнинг ўзида сохта расмларнинг жавобларини ҳам нейротизимга юклаган эдик ва бу орқали бизда ҳақиқий ва сохта расмларни белгиларига кўра аниқлаш имкони пайдо бўлди.\nБизда мавжуд бўлган озгина маълумотлар билан нейротизимни мукаммал машқ қилдириш имкони бўлмагани учун бор расмларни аргументация қилдик. Яъни мавжуд расмларнинг фонлари, рангларини ва айрим жиҳатларини ўзгартириб, 13 мингта расмга эга бўлдик. Муҳими — нейротизимимиз фақатгина расмдан таниб олиши эмас, балки сохта расмларни белгиларига қараб ажрата олишга ўргатиш эди.\nОлинган тажрибалар натижасида биз яратган нейротизим 99 фоиз аниқлик билан қайси расм ҳақиқий, қайсиси сохталигини аниқлай олди. Биз бу улкан натижадан ҳайратга тушдик, чунки бу сунъий ақл билан биринчи ишлашимиз эди.\nҲа, бу охиргиси ҳам эмас. Бизга бу масалага ечим топиш жуда қизиқ бўлди.\nБир томондан бу ўз ечимини кутаётган масала бўлса, бошқа томондан нейротизимларнинг ривожланиши ўйинлар яратиш, кино индустрияси ривожида катта ютуқ бўлади», — дея лойиҳасини таништирди қизлар.\nПутин қизларнинг лойиҳаси ҳақида ижобий фикр билдирди.\n«Охирида сўз олган қизимиз энг муҳимини ўзи таъкидлаб ўтди. Бу технология орқали, аввало, одамларга манфаат келтириш мумкин. Технология орқали юқори сифатли ва талабгир маҳсулотлар ишлаб чиқариш мумкин бўлади. Яна бир жиҳати – сизлар бу ечимларинг билан инсонлар манфаатларини ҳимоя қилишга хизмат қиляпсизлар. Бу ечим орқали сизлар қанчалик технологик ривожланиш илгари кетмасин тўғри ечим топиш имкони борлигини исботладинглар. Бу аввал ҳам бўлган, ҳозир ҳам бор. Раҳмат сизларга меҳнатларинг учун, омад», – деди РФ президенти.\nМаълумот учун, IT Queens жамоаси аъзолари 257-сонли умумтаълим мактабининг 11-синф ўқувчилари Лана Насруллина, Анастасия Королёва, Мирзо Улуғбек тумани 279-сонли умумтаълим мактабининг 11-синф ўқувчиси Юлиана Луценко ҳамда Сергели туманидаги 7-сонли умумтаълим мактабининг 11-синф ўқувчилари Ксения ва Анастасия Бадяндир.\nУлар Юнусобод туманида жойлашган General lessons ўқув маркази тингловчилари бўлиб, 2021 йил ўтказилган AIJ номли Халқаро Конференциянинг «Сунъий интеллект ва IT йўналиши»нинг Data lady махсус номинация йўналишининг энг кучли аёллар жамоаси, деб топилди.\n23:15 / 22.01.2022 6186\n22:20 / 22.01.2022 4007


Кўплаб мамлакатлар Шимолий Кореянинг ядровий қуроллар ишлаб чиқариш ва уларни синовдан ўтказишни тўхтатиш ҳақидаги қарорини олқишламоқдалар.\nСеул расмийларига кўра, Пхеняннинг ушбу таклифи АҚШ, Жанубий Корея, Япония, Шимолий Корея, Хитой ва Россия ўртасидаги музокараларнинг навбатдаги даврасини ўтказиш учун имкон яратган.\nАҚШ Давлат Котиби Колин Пауэлл ҳам Шимолий Кореянинг таклифини ижобий баҳолади:\n“Бу ижобий баëнот. Шимолий Корея ядровий синов ўтказмаслигини ва нафақат қуроллар яратиш, балки ядровий дастурнинг барча жиҳатларидан воз кечишини билдирди. Бу ижобий қадам олти давлат иштирокидаги музокараларнинг тезроқ ўтказилишига имкон яратишига умид қилмоқдамиз”, - деди Колин Пауэлл.


ЎзА - Қанликўлда "Etno Karavan Saray" фестивали ўтказилди\n29.05.2018 11:47 Чоп этиш версияси\nҚанликўлда "Etno Karavan Saray" фестивали ўтказилди\nҚорақалпоғистон Республикаси Қанликўл туманида этномаданий меросларнинг сақланиши, миллий ҳунармандчилик ва халқимизнинг маданий меросини тарғиб қилиш, ички туризмни ривожлантириш мақсадида "Etno Karavan Saray" фестивали ўтказилди.\n– Президентимизнинг 2018 йил 7 февралдаги "Ички туризмни жадал ривожлантиришни таъминлаш чора-тадбирлари тўғрисида"ги қарори ижроси доирасида ҳокимлик ташаббуси билан ташкил қилинган тадбир ҳудудга сайёҳларни жалб қилиш, саёҳатчиларга табиат қўйнида дам олишлари учун қулай шароитлар яратишга қаратилгани билан аҳамиятли бўлди, – дейди Қанликўл тумани ҳокими ўринбосари Қуролбай Абдукаримов.\n"Etno Karavan Saray" фестивали эрталаб бошланиб, меҳмонлар дастлаб тумандаги "Тайир Қара хўжа" асаларичилик хўжалигида бўлишди. Дастлаб 10 қути асалари билан иш бошлаган хўжаликда бугунги кунда асалари қутилари 100 тага етган. 10 киши доимий иш билан банд.\nФестиваль иштирокчилари хўжаликда олиб борилаётган ишлар билан танишди.\nТумандаги яна бир эътиборли тадбиркорлик субъектлардан бири – Балиқчилар қишлоғидаги "New Golden Lake" балиқчилик хўжалигидир.\nХўжалик шинамгина кўл бўйида жойлашган. Бу ерда сайёҳлар табиат қўйнида дам олиб, балиқдан ҳар хил таомлар тайёрлаб, ов туризмидан завқ олиши мумкин. Фермер хўжалигида балиқчиликни ривожлантириш бўйича ҳам кенг кўламли ишлар амалга оширилмоқда.\nТумандаги "Alim Seyis" йилқичилик хўжалиги шу йили фаолиятини бошлади. Бугунги кунда хўжаликда боқилаётган отлар пойгаларга тайёрланиб, тўй-маърака, мусобақаларда қатнашмоқда. Хўжаликдаги отлар инглиз, қорабайир ва ахалтеке отлари наслларидандир. Ҳозирги кунда бу отларнинг бош сони кўпайтирилмоқда. Мазкур хўжаликда яна 5 гектар майдонда мевали боғ ўстирилмоқда, туячилик ҳам йўлга қўйилиб, халқни шубат ва қимиз билан таъминлаш кўзда тутилмоқда.\nТумандаги "Қайпназарова Сайёра" чорвачилик фермер хўжалигида 100 дан ортиқ қора мол боқиш бўйича яйлов ер майдонлари ажратилиб, ҳозирги кунда қишки озуқа ем базасини тўплаш ишлари олиб борилмоқда. Бу хўжаликда ҳам асосан наслли молларнинг бош сонини кўпайтириш режалаштирилган.\nЧорвачилик хўжаликларига сафар уюштирган фестиваль иштирокчилари "Ёлғиз чўпон" композицион намойишини, тумандаги "90 йиллар" музейини ҳам томоша қилди. Замонавий ва миллий "Arba" этномаданий марказининг очилиш маросимида қатнашди.\nБайрам тадбирлари миллий кийимлар кўргазмаси ва санъаткорлар иштирокидаги концерт дастури билан якунланди.


Ўзбекистондан Қирғизистонга янги автобус рейси йўлга қўйилди\n17:09 08.10.2019 (Янгиланган 17:13 08.10.2019)\n“Фарғона-Қизил-Қия” йўналиши бўйича қатнов йўли масофаси 37 километрни ташкил этган, чипта нархи 7 минг сўмга тенг.\nТОШКЕНТ, 8 окт - Sputnik. Фарғонадан Қирғизистон ҳудудига янги автобус маршрути очилди, хабар қилади Транспорт вазирлиги.\n“Фарғона-Қизил-Қия” рейси йўловчиларга қўшимча қулайлик яратиш учун жорий этилган.\nУшбу йўналиш бўйича Ўзбекистон томонидан Mansur Mirzohid хусусий корхонаси замонавий ISUZU автобусларида хизмат кўрсатади.\nҚатнов йўл масофаси 37 км.ни ташкил этиб, чипта нархи 7 000 сўмга тенг.\nҚирғизистон тарафидан ҳам маршрут бўйича микроавтобуслар ҳаракати йўлга қўйилган.\nЖорий йил сентябрь сўнгида Андижон-Ўш йўналиши бўйича микроавтобусларнинг мунтазам қатнови жорий этилган.\nФарғона-Қизил-Қия йўналишида ҳар куни 12 та (ҳар тарафдан 6 тадан) замонавий микроавтобус қатновга қўйилади.


ФРАКЦИЯ ЎЗ ТАКЛИФЛАРИНИ ҚАТЪИЙ ҲИМОЯ ҚИЛАДИ - Ўзбекистон овози газетаси\nФРАКЦИЯ ЎЗ ТАКЛИФЛАРИНИ ҚАТЪИЙ ҲИМОЯ ҚИЛАДИ\nҲар йили юртимизда ярим миллионга яқин ёшлар касб-ҳунар коллежларини тамомлаб, меҳнат бозорига кириб келаяпти. Уларнинг келажаги қандай бўлади?\nКасб-ҳунарли мутахассис сифатида улар ишли бўлиши, бирон соҳада кучи, билимини сарфлаб, аввало, ўз ҳаётини фаровон қилиши, мамлакат тараққиётига ҳисса қўшиши керак. Мамлакатимизда аҳоли, хусусан, таълим муассасалари битирувчиларининг бандлигини таъминлаш йўлида олиб борилаётган изчил сиёсат шу мақсадга қаратилган.\nОлий Мажлис Қонунчилик палатасидаги ЎзХДП фракцияси «Аҳолини иш билан таъминлаш тўғрисида»ги Ўзбекистон Республикаси Қонунига қўшимча ва ўзгартишлар киритиш ҳақида»ги, шунингдек, «Ўзбекистон Республикасининг Меҳнат кодексига ўзгартиш ва қўшимчалар киритиш тўғрисида»ги қонунлар лойиҳаларини шу нуқтаи-назардан яна бир бор муҳокамадан ўтказди.\nМазкур қонунлар лойиҳаларининг энг муҳим хусусиятларидан бири меҳнат бозорига кириб келаётган таълим муассасалари битирувчиларини иш билан таъминлаш асосларини мустаҳкамлаш, улар билан биринчи марта меҳнат шартномаси тузилганда иш берувчи ва мутасадди идоралар масъулиятини оширишдан иборат. Фракция аъзолари бу меъёрларни қонун лойиҳаларида аниқ акс эттириш, бандликка оид қонунчиликда ижтимоий ҳимоя тамойилини янада мустаҳкамлаш муҳим аҳамият касб этишини таъкидлади.\nФракция аъзоси Улуғбек Ҳожибековнинг таъкидлашича, сўнгги уч йил давомида фракциянинг Меҳнат ва аҳолини ижтимоий муҳофаза қилиш вазирлиги билан ҳамкорликда янги иш ўринлари ташкил этиш ва аҳоли бандлигини таъминлаш дастури ижроси юзасидан ўтказган мақсадли назорат-таҳлил ишларининг хулосалари, шу масаладаги парламент эшитувлари натижалари таълим муассасалари битирувчиларини иш билан таъминлаш кафолатларини қонун орқали мустаҳкамлаш зарурлигини кўрсатган.\n– Меҳнат кодексининг 84-моддасига киритилаётган ўзгартишга асосан биринчи марта ишга кираётган таълим муассасалари битирувчиларини ишга қабул қилишда дастлабки синов муддатини белгилашга йўл қўйилмаслиги назарда тутилаётгани иш ўрганиш, ўз ишида кўникма ҳосил қилиш учун ёшларга етарли вақт ва имконият яратиши билан аҳамиятли, – дейди Олий Мажлис Қонунчилик палатаси депутати, ЎзХДП фракцияси аъзоси Алишер Тиллабоев. – Қонунчиликда шу ҳақда меъёр белгиланиши битирувчини расмиятчилик учун ишга қабул қилиб, бироз вақт ўтгач, ишдан бўшатиш билан боғлиқ салбий ҳолатларга чек қўйишга хизмат қилади. Айнан шунинг учун фракциямиз қонунга таълим муассасаси битирувчиси билан тузилган меҳнат шартномаси иш берувчининг ташаббуси билан бекор қилинишига тўсқинлик қилувчи меъёр киритилиши муҳим масала, деб ҳисоблайди.\nФракция «Гаров реестри тўғрисида»ги қонун лойиҳасини ҳам кўриб чиқди. Муҳокамлар чоғида таъкидландики, бугунги кунда таъминотлар предметининг ҳуқуқий мақомини тезкорлик билан аниқлаш имконини берувчи ягона гаров реестри базасининг йўқлиги кредит ажратиш билан боғлиқ жараёнларда тезкор қарор қабул қилиш имконини чекламоқда. Қонун лойиҳасида бу масаланинг ҳуқуқий ечими берилгани молия бозорида мижозларга кўрсатиладиган хизматлар сифатини ошириш, рақобатни кенгайтириш, халқаро стандартларга мувофиқ замонавий бозор инфратузилмаси шаклланиши учун шароит яратади.\n«Тўғридан-тўғри чет эл инвестицияларини жалб қилишни янада рағбатлантириш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳаси ҳам қизғин муҳокама этилди. Мазкур ҳужжатда саноатга юқори технологияли ишлаб чиқаришни жорий этишни янада рағбатлантириш, мамлакатдаги инвестиция муҳитини янада эркинлаштириш назарда тутилмоқда. Хорижий инвесторларга Ўзбекистон ҳудудида мол-мулк сотиб олиш ва унга эгалик қилиш ҳуқуқи берилиши мамлакатимизга тўғридан тўғри хорижий инвестицияларни янада кенг жалб қилиш учун муҳим ҳуқуқий асос яратади.\nДепутатлар қонун лойиҳаси муҳокамасида Ўзбекистон ҳудудида чет эл инвесторлари фаолияти учун янада қулай шарт-шароит яратилиши натижасида замонавий ишлаб чиқариш, хизмат кўрсатиш соҳалари ривожланиши, янги иш ўринлари очилиши ЎзХДП дастурий мақсадларига ҳамоҳанглигини таъкидлашди.\n«Ўзбекистон Республикасининг Маъмурий жавобгарлик тўғрисидаги кодексига қўшимчалар киритиш тўғрисида»ги қонун лойиҳаси кўриб чиқилди.\nЎзбекистон Республикаси Бош прокурори томонидан киритилган қонун лойиҳаси мамлакатимизда болаларнинг сифатли таълим олиши кафолатларини мустаҳкамлашга қаратилган.\nМаълумки, юртимизда ёш авлодга замон талаби даражасида билим бериш мақсадида 12 йиллик мажбурий таълим тизими жорий этилган. «Таълим тўғрисида»ги Қонунга мувофиқ, вояга етмаган болаларнинг ота-оналари ёки қонуний вакиллари боланинг қонуний ҳуқуқлари ва манфаатларини ҳимоя қилиши шарт ҳамда уларнинг тарбияси, мактабгача, умумий ўрта, ўрта махсус, касб-ҳунар таълими олиши учун жавобгардир.\nМаъмурий жавобгарлик тўғрисидаги кодексга киритилаётган қўшимчалар билан шу жавобгарликнинг ҳуқуқий асосини мустаҳкамлаш кўзда тутилмоқда. Унга асосан боланинг умумий ўрта, ўрта махсус, касб-ҳунар таълими олишига тўсқинлик қилган ота-оналар ёки уларнинг қонуний вакиллари маъмурий жавобгарликка тортилиши белгилаб қўйилаяпти.\nБу аввало болаларнинг билим олиш билан боғлиқ устувор ҳуқуқлари ҳимоя қилинишига, ўн икки йиллик мажбурий таълим тамойилини амалга ошириш кафолатини мустаҳкамлашга хизмат қилади. Фракция аъзолари ҳозирги замонда билим олиш бола келажагида, ҳаётда муносиб ўрин топишида асосий омил эканига алоҳида эътибор қаратди.\nФракция ҳар бир қонун лойиҳасини электорат манфаатларидан келиб чиққан ҳолда муҳокама қилиб, ўз таклифларини билдирди. Шу асосда қонунлар лойиҳалари қабул қилинишини қўллаб-қувватлади.


Спорт мактаб маьмурият ва ишчи ходимлари билан бадантарбия машқлари бу́либ у́тди. - Навоий вилояти ҳокимлиги Спортнинг ўйин турлари ва енгил атлетикага ихтисослаштирилган БЎСМ\nНавоий вилояти ҳокимлиги Спортнинг ўйин турлари ва енгил атлетикага ихтисослаштирилган БЎСМ\nЎзбекистон спорт янгиликлари\nЖаҳон спорт янгиликлари\nСпорт мактаб маьмурият ва ишчи...\nСпорт мактаб маьмурият ва ишчи ходимлари билан бадантарбия машқлари бу́либ у́тди.\n2019 йилнинг 23 сентябр куни "Ёшлар" спорт мажмуасида Спортнинг ўйин турлари ва енгил атлетикага ихтисослаштирилган БЎСМнинг маъмурият ва ишчи ходимлар билан эрталабки бадантарбия машқлари олиб борилди. Ўтказилган бадантарбия машғулотларида 40 нафардан ортиқ ишчи ходимлар қатнашишди. ????телеграм канал @navoiy_ibusmsport\nЧор этиш 0 23.09.2019 - 08:32\nНАВОИЙ ВИЛОЯТИ ҲОКИМИ К.Б.ТУРСУНОВ ИРОДА ТУЛЯГАНОВАНИ ҚАБУЛ ҚИЛДИ.\nНАВОИЙ ВИЛОЯТИ ҲОКИМИ К.Б.ТУРСУНОВ ИРОДА ТУЛЯГАНОВАНИ ҚАБУЛ ҚИЛДИ. Навоий вилояти ҳокими К.Б.Турсунов Республика Теннис федерациясини раиси, машҳур спортчи Ирода Тулягановани қабул қилди. Учрашувда вилоятда теннис спорт...\n0 17.08.2019 - 14:05\nИндонезиянинг Жакарта шаҳрида III ёзги Параосиё ўйинлари\nи Индонезиянинг Жакарта шаҳрида III ёзги Параосиё ўйинлари старт олган эди. Мазкур ўйинлар ўзбекистонлик спортчилар учун ҳар қачонгидан ҳам муваффақиятли якунланди. Ўзбекистон спорт делегацияси мусобақада 54 нафар спортчи билан иштирок этиб, 77 та...\n0 15.10.2018 - 23:20\nСПОРТ МАКТАБИМИЗ ТЕННИС БУЙИЧА ТРЕНЕРИ 1-МАКТАБДА БАДАНТАРБИЯ МАШҚЛАРИ ЎТКАЗИЛДИ\nЁшлар спорт мажмуасида спорт вазири томонидан тренер-ўқитувчиларга фахрий ёрлиқлар топширилди\nСПОРТ МАКТАБИМИЗ ТРЕНЕР ЎҚИТУВЧИЛАРИНИ 1-ОКТЯБРЬ БАЙРАМ БИЛАН ТАБРИЕЛАЙМИЗ\nСпорт мактабимизда "Жахолатга қарши-маърифат" шиори остида давра сухбати ва йиғилиш бўлиб ўтди\nСайтизмизда бўлиб бораётган янгиликлардан бохабар бўлишни истасангиз ўз электрон манзилингизни ёзиб қолдиринг!\nСпам хабарлар жўнатмаймиз.\n(+99879) 226 09-91, факс: (+99879) 226 09-93\nУшбу сайт маълумотларидан фойдаланилганда, Navoiy-IBO’SM.uz сайтига ҳавола кўрсатилиши шарт! Хатони учратдингизми? Унда хато матнни белгилаб, CTRL+ENTER тугмаларини босиб, хабарнома жўнатинг.